text:
Recep Tayyip Erdogan, forsetin í Turkalandi segði í røðu í dag, at forsetin í Sýrialandi er ein yvirgangsmaður, ið verður noyddur at fara frá, um friður skal koma í Sýrialandi.
Tað er ein rættiliga avgerandi spurningur í stríðnum í Sýria, hvør skal taka við, tá ið kríggið er liðugt. Upprunin til kríggið er, at uppreistur var í Sýria í kjalarvørrinum av arabiska várinum, tá ið uppreistur var kring alt Miðeystur. Uppreistrarbólkar í Sýria vildu hava Bashar al-Assad frá, og ung fólk vildu hava demokratiskari stýrisskipanir.
Men kríggið gjørdist enn meira fløkjasligt, tá ið yvirgangsbólkurin ISIS fór undir at taka ymisk øki í Sýria og bardist fyri einum muslimskum kalifati. Brádliga vóru tríggir krígspartar, ið allir bardist ímóti hvør øðrum.
Vesturheimurin við USA á odda hevur ikki blandað seg beinleiðis upp í kríggið, men hava stuðlað uppreistrarbólkunum í Sýria við vápnum og herðvenjing, ímeðan Russland hevur stuðlað Bashar al-Assad forsetanum í Sýria. Nú ISIS er um at verða bast, hevur spenningur tí verið um, hvør hevði skulu tikið valdið í Sýria eftir kríggið, ið hevur kostað 300 túsund mannalív og hevur gjørt, at milliónir av fólki máttu rýma frá heimi sínum.
Erdogan forseti í Turkalandi hevur fleiri ferðir tosað ímóti, at Bashar al-Assad skuldi fáa valdið aftur, men hansara atfinningar tagnaðu nakað, eftir at Turkaland og Russland fóru at samstarva. Men í dag helt Erdogan talu, har hann aftur legði eftir Bashar al-Assad. Hann kallaði hann yvirgangsmann, og hann undirstrikaði, at forsetin í Sýria mátti frá, um friður skuldi fáast í lag.


c: text/html

text:
Nevndarformaður í MáF Hilmar Joensen, hevur fingið M.A. Jacobsens heiðursløn
Á samkomu í Müllers pakkhúsi mikukvøldið varð kunngjørt, at Hilmar Joensen, sum er nevndarformaður í MáF hevði fingið tillutað barnamentanarheiðursløn M.A.Jacobsens 2013.
Vit her í MáF eru sera errin hansara vegna og ynskja honum hjartaliga til lukku við hesum uppiborðna heiðri.
Hann fekk virðislønina fyri sítt áhaldandi mentanararbeiði bæði í heimbygdini Nólsoy og aðrastaðni m.a. innan skúlagátt. Áhaldandi hevur hann arbeitt fyri at fáa børn at spæla sjónleik og syngja og áhaldandi hevur hann tosa um týdningin av áhugaleiki.
Á øðrum økjum hevur Hilmar eisini gjørt eitt megnar arbeiði, her í MáF eru vit glað fyri at hann við sínum latta lyndi áhaldandi hevur varveitt trúnna á áhugaleik og tann stóra samfelags og mentunarliga týdning áhugaleikur hevur. Hilmar hevur eisini gjørt eitt stórt arbeiði fyri at fáa áhugaleikin út um landoddarnar og hevur sum fáur virka fyri samarbeiði og samband við umheimin í sjónleikararbeiði.
Seinasta avrikið var at vera slóðari fyri sangleikinum "Kongur í Kongagøtu", sum var stórliga fagnaður. Umframt heiðurin, fekk Hilmar eisini ein kekk á 35.000 kr. Onnur sum fingu M.A. Jacobsens heiðurslønir vóru: Katrin Óttarsdóttir fyri fagrar bókmentir, Poul Jespersen fyri yrkisbókmentir, Turið Sigurðardóttir fyri mentanaravrik og Rakel Helmsdal, sum eisini fekk barnamentnarheiðursløn.
Les meira her:
Og myndir hjá in.foher:

robotstxt: allowed

filter: keep


text:
Skeivur avsendari á Gjaldsyvirlitinum27-08-2014
Nets boðar frá, at av misgáum er skeivur avsendari settur á Gjaldsyvirlit hjá kundum, sum fáa tað sendandi við postinum
TF Holding samtakið 133 mió. kr. í avlopi eftir skatt fyrra hálvár26-08-2014
Við eini framgongd uppá 37 mió. kr. samanborið við fyrra hálvár í fjør, gjørdist hálvársúrslitið 2014 hjá TF Holding samtakinum 133 mió. kr. eftir skatt. Eginognin hjá samtakinum 30. juni 2014 var 2,8 mia. kr. Úrslitið fyri skatt var 155 mió. kr.
Føroya sjómannadagur 201425-08-2014
10. árið á rað hevur Klaksvíkin verið karmur um Føroya Sjómannadag. Eins og undanfarin ár var tiltakið sera væl vitjað í ár, og tiltøkini eydnaðust avbera væl
Spar upp við Eik+25-08-2014
Nú ber aftur til at seta inn á óbundnu Eik+ kontuna. Hevur tú ikki longu stovnað tær eina, ber til at gera tað nú
Eik lækkar ávísar vinnuligar innlánsrentur18-08-2014
Eik Banki lækkar rentuna á ávísum vinnuligum innlánum við upp til 0,20 prosentstigum


text:
Tiltøk 2017/2018
PartilleCup 2018
20. juli 2018
Neistin : Esbjerg
19. mai 2018
Komið í Gundadalshøllina leygardagin 19. mai kl. 15.30, har venjingardystur millum Neistakvinnurnar og U18 Esbjerg liga liðið verður spældur.
Rasmus Stensgaard, Hvonn venjarin hjá VB farna kappingarár, er nú fulltíðar venjari hjá U18 liga liðnum hjá Esbjerg. Rasmus hevur valt at koma til Føroyar á venjingarlegu við sínum liði og eru hettar leikarar á høgum støði.
Birgir Hansen, venjari hjá Neistakvinnunum, heldur, at okkara kvinnur kunnu fáa nógv burturúr einum slíkum venjingardysti. Tær koma at kenna á egnum kroppi, hvussu skjótar og kropssterkar 17-18 ára gamlar gentur á einum liga liði eru, sum vónandi gevur Neistakvinnunum íblástur til at koyra enn meira á, nú tær eru byrjaðar te irra “pre-season” venjing.
Komið í Gundadalshøllina leygardagin og upplivi liga hondbólt.
Neistin
Blátt er Gott
Hondbóltsskúlin 2017
27. og 28. desember 2017
Aftur í ár hevur Neistin havt hondbóltsskúla millum jól og nýggjár.
80 leikarar í árganginum 10, 12 og 14 hava luttikið í hondbóltskúla í Kollafirði.
Í Kollafirði eru serliga góðar umstøður við bæði skúla, ítróttarhøll og svimjihyli næstan alt undir sama taki.
Tíðliga 27. des. byrjaði hondbóltsskúlin 2017 og endaði í dag 28. des. Kl. 18.00 og eru leikarar, venjarar og hjálparfólk nú farin heim aftaná tveir góðar, stuttligar og læruríkar dagar.
Neistin ynskir øllum eitt gott nýggjár og takk fyri tað brátt farna.
Neistin
Blátt er Gott
Páska Camp
26. til 28. mars 2018
VB og Ítróttaháskúlin í Suðuroy leggja nógva orku í at skapa eitt spennandi og mennandi hóndbólts-umhvørvið í Suðuroynni, og sum liður í hesum vilja vit bjóða tykkum til Páska Camp í døgunum 26. til 28. mars 2018.
Hesar tríggjar dagarnar fara vit at menna hóndbóltspælið, umframt at flyta nøkur mørk, eisini uttanfyri hóndbóltsvøllin. Vit fara eisini at vísa ítróttaháskúlan fram í hesum sambandi.
Umframt hetta fara vit at skipað fyri spennandi venjingum, sum hava til endamáls at menna tann einstaka hóndbóltsleikaran við støði í egna styrkjum og veikleikum.
Tilmeldingin byrjar leygardagin 16. desember 2017
Pláss er fyri 20 gentum og 20
dreingum fødd í 1999 - 2002.
Síggjast í Vági
Á PÁSKA-CAMP kunnu spælarar væntað sær ymiskar avbjóðingar.
- Spennandi markleysar adventure avbjóðingar í besta umhvørvi í landinum.
- Fyrilestrar um grundleggjandi venjing og lívstíl, sum er ein partur av Ítróttaháskúlanum.
- Venjingar við Rasmus Stensgaard, venjari hjá VB, umframt Gurið K. Augustinussen
- Video-upptøkur og -analysa av hvørju einkultum leikara.
- Spennandi fyrilestrar um vinnara-mentalitet,elitu-ítrótt, talent og hart arbeiði, osv.
Páska Camp í døgunum 26. til 28. mars 2018
Lima & Neistadagur
Hósdagin 19. oktober 2017
Kl. 17.00 U6, U8, U10, U12
Kl. 18.30 U14, U16, U18
SKRÁ
- Foreldrafundur/aktivitetur
- Sportigan
- Innliman
Skipað verður soleiðis fyri, at foreldur og børn/ung møta samstundis í Fimi omanfyri nevndu tíð. Síðan fara foreldrini á foreldrafund, meðan børn/ung fara í fimleikarhøllina at stuttleika sær saman. Skipað verður fyri ymiskum aktivitetum, soleiðis at vit samstundis fáa ein Neistadag saman.
Sportigan
verður eisini í Fimi. Høvið verður at keypa ella bíleggja sær tey nýggju Neistaklæðini og Neistaryggsekkin. Sportigan letur 20% avsláttur av Neistaklæðunum hendan dagin.
Skrásetingarskjal
Viðheft er eitt skrásetingarskjal, sum tit øll verða biðin um at útfylla.
Øll, sum ynskja at spæla hondbólt við Neistanum, SKULU skráseta seg og gjalda limagjald.
Leikarar, sum ikki gjalda limagjald, sleppa ikki at spæla dyst og eru ikki partur av vanlukkutryggingini hjá ÍSF.
Gjalding
Limagjaldskostnaðurin stendur á skrásetingarskjalinum.
Tilber at gjalda umv. Netbankan og sera umráandi er, at viðmerkja NAVN, EFTIRNAVN OG ÁRGANG á íðkara.
Eisini er møguligt at gjalda við gjaldskorti í FIMI limadagin.
GÓÐU TIT
Kunnu tit gera skjótt av og skráseta tykkum. Hondbóltsambandið vil hava nøvnini á øllum leikarum sum skjótast fyri at tryggja tykkum.
Neistaklæðini og Neistaryggsekkin
Prísir:
Neistadrakt børn (6 til 15 ár)
Vanligur prísur 549,- I dag kr 440,-
Vaksin (S,M,L,XL,XXL)
Vanligur prísur kr 599,- I dag kr 480,-
Neistahettutroyggja børn (6 til 15 ár)
Vanligur prísur kr 449,- I dag kr 350,-
Vaksin (S, M, L, XL, XXL)
Vanligur prísur kr 549,- I dag kr 440,-
Ryggsekkur v/neistalogo (skal bileggjast)
Vanligur prisur kr.349,- I dag kr 250,-
Um folk ynskja at faa navn prenta á klædir og ella ryggsekk er kostnadur kr 50,- pr.navn
Aðalfundur hjá Stuðlafelagnum
Aðalfundur hjá Stuðlafelagnum Neistin verður í
Neistarúminum hósdagin 5.oktobur 2017 kl. 19.00
Skrá:
- Val av fundarstjóra
- Formaðurin greiðir frá farna ári
- Grannskoðaður roknskapur verður lagdur fram til samtyktar
- Møgulig uppskot frá nevndini og/ella limum felagsins
- Val av nevnd og 2 tiltakslimum
- Val av grannskoðara og tiltaksgrannskoðara
- Ymiskt
Stuðlafelagið Neistin
Skrúðgongu Ólavsøkuaftan 28. Juli
Góðu Neistaleikarar og venjarar
Ólavsøkan nærkast, og eins og undanfarin ár ganga ítróttarfólk skrúðgongu Ólavsøkuaftan 28. Juli.
Fyri Neistan hevur tað STÓRAN týdning, at allir leikarar og venjarar møta til skrúðgonguna, hetta sum ein partur av tí at vera í felagnum Neistanum, og at mynda felagið.
At ganga skrúðgongu fyri Neistan er ein felags ábyrgd, har vit vísa stoltleika og virðing fyri okkara kæra felagi, og har tey eldru, sum hava verið við fyrr, vísa vegin fyri teimum, sum kanska eru við á fyrsta sinni.
Seinasta ár megnaðu vit at verða størsta felag á Tinghúsvøllinum, og tað vóru nógv blá Neistahjørtu sum fegnaðust at síggja henda fagra hóp av røskum Neistum 💙Vónin er, at hópurin er minst líka stórur í ár.
Onkur tykkara er helst uttanlanda og fáa tí ikki møtt, men øll tit, sum eru í landinum, møta til skrúðgongu Ólavsøkuaftan 28. juli kl 13.30 í Tróndargøtu (uttanfyri "Kommunuskúlan" ) í bláum Neitsaklæðum.
Aftaná skrúðgonguna og hátíðarhaldið á Tinghúsvøllinum taka vit felagsmynd á Ebenezertrappuni.
Blátt er gott 💙
Nevndin


text:
Innbjóðing til ókeypis húðskanning og hugnakvøld
Aftur í ár ger Beauté Pacifique ókeypis húðskanningar hjá SIRI.
Hósdagin til leygardagin 11.-13. juni bjóða vit tær inn á gólv hjá SIRI at fáa ókeypis húðskanning og samstundis royna og hoyra um serstaku Beauté Pacifique húð- og kropsrøktarrøðina.
Hesar dagar eru Beauté Pacifique vørur -20%!
Hugnakvøld
Hóskvøldið 11.juni er hugnakvøld í SIRI. Tilde frá Beauté Pacifique heldur ein fyrilestur um húðrøkt og um røðina frá Beauté Pacifique. Eisini bjóða vit lekkurt ábit: ginger ale punch, heimabakað breyð við pesto, sukurfríar køkur og clipper kaffi og te. Atgongumerki kunnu fáast fyri 50kr. hjá SIRI og øll vitjandi fáa ein Goodie-Bag.
Avmarka pláss, so skunda tær at ogna tær eitt atgongumerki.
Hví skanna húðina? Fyri at finna røttu vøruna júst til tína húð, viðmæla vit, at tú fært ein húðskanning. Hetta fyri at framleiða eina ultraljóðmynd av tíni húð og soleiðis staðfesta, hvussu húð tín hevur tað og hvat slag hon er.
Síðan ráðgevur ein serfrøðingurin frá Beauté Pacifique tær um hvørjar vørur best kunnu hjálpa tær at uppbyggja elastikkin og collagen-fibrini í húðini og soleiðis fáa hana at síggja 10 ár yngri og sunnari út.
Eftir at hava fingið tína skanning, ber til at gerast limur í okkara Beauté Pacifique viðskiftabólki. Tá tú so verður skannað/ur aftur í framtíðini, ber til at samanbera myndirnar við áður framdar skanningar. Eisini verða øll tíni keyp skrásett, so hvørja ferð tú hevur keypt fyri 3000kr, kanst tú velja tær eina vøru frá Beaute Pacifique ókeypis.
Beauté Pacifique hevur fyrr verið í handlinum og gjørt húðskanningar. Nú ber til hjá teimum, ið lótu seg skanna, samanbera húðina tá og nú.
Minst til at fríggjadagin 12. juni er Mentanarnátt og nógv góð tiltøk eru í býnum. Vit gera altíð nógv burturúr at fáa dagin so hugnaligan sum gjørligt og bjóða øllum, sum koma inn á gott okkurt leskiligt og eina góða hugnaliga uppliving.
Øll tey, ið eru áhugaði, kunnu bíleggja tíð til húðskanning á tlf. 316610, støkka inn á gólvið ella við at senda teldupost til siri@siri.fo
Vit síggjast
Vinaliga
Siri Eysturoy


text:
Wednesday, July 16, 2014
2018 er nú ein tikkandi bumba
Vit eiga ikki at blanda smádrift og stórdrift saman tá vit tosa um
fiskivinnu, tí talan er um grundleggjandi ymiskar fyritreytir; men tryggir karmar í lógum og reglum eru altavgerandi fyri framgongd í allari vinnu.
Tá tað snýr seg um at tryggja búskaparliga framgongd í vinnulívinum og samfelagnum yvirhøvur, man neyvan nakað kunna sigast at hava størri týdning enn hetta: eitt støðugt lógar- og regluverk. Ein og hvør sum kennir rímiliga væl til vinnuligt virksemi og tess fyritreytir veit hví tað at hava tryggar karmar at virka undir er so grundleggjandi fyri fyritaksemi, trivnað og kappingarføri. Og hetta hevur einki við rúmdarvísindi at gera.
Men spurningurin er um vit hava nøktandi politiskan stabilitet í tí føroyska umhvørvinum – um okkara fiskivinna sum heild hevur nóg tryggar karmar at virka í. Tíverri líður føroysk fiskivinna, um enn í minni mun, undir nøkrum av teimum somu trupulleikunum sum hendan vinna líður undir í londum vit plaga at samanbera okkum við. Sagt heilt einfalt er instabilitetur í lógar- og regluverki tann keðiligi felagsnevnarin.
Orsøkirnar til hesa støðu kunnu ofta tengjast at ósemjum – millum fiskivinnu, almennar myndugleikar, politikarar, vísindaligar ráðgevar og aðrar partar – kring spurningar um veiðirættindi, burðardygd, umhvørvi og annað.
Talan er um fleiri ymiskar fiskivinnur. Munurin millum t.d. útróður og uppisjóvarvinnu er so stórur at tað er ofta høpisleyst at viðgera so ymiskar vinnur í sama viðfangi; bæði lívfrøðiligar og vinnuligar fyritreytir eru fullkomiliga ólíkar, ikki minst í mun til tørv á kapitali og tøknifrøði herundir reiðskapi.
Siga vit at útróður og onnur smærri fiskivinna hevur samfelagsligan – herundir bæði mentanarligan og búskaparligan – týdning, so er tað eisini uttan iva rætt. Vit skulu bara minnast til at hetta byggir á fyritreytir sum ofta, av órøttum, koma í bland við fyritreytir galdandi fyri meira kapitalkrevjandi sløg av vinnu. Í stuttum liggur tann samfelagsbúskaparligi vinningurin í smáfiskiskapi sum oftast í at virksemið gevur arbeiði og livibreyð, umframt royndir og vitan, fyrst og fremst fyri tey sum fáast beinleiðist við tað – tað eigur at verða virt og viðgjørt við støði í hesum, og ikki út frá hagtølum yvir íløgur, lønarútgjaldingar ella partafelagsskatt. Her eigur ein politisk leiðregla at vera opinleiki og løtt atgongd fyri øll, tó sjálvandi við ávísari stýring; tí her eigur at vera pláss fyri lutfalsliga mongum luttakarum.
Øðrvísi er við meira kapitalintensivum virksemi so sum uppisjóvarskip ella frystitrolarar. Her er talan um skipaðan ídnað, og her krevjast nógvir pengar fyri at tað skal kunna bera seg búskaparliga og mennast víðari. Tað inniber m.a. stóra fígging og langtíðar verkætlanir. Gongdin í seinastuni hevur verið at veiðirættindini eru vorðin alsamt meira savnað undir fáum aktørum. Umhugsa vit hvussu lítið tað føroyska samfelagið er, má kortin ásannast at eini fimm lutfalsliga sterk reiðarí er ikki eitt lágt tal í hesum høpi.
Krevur gott stev
Hvat er tað so sum hóttir og órógvar tann politiska stabilitetin í hesum vinnum? Tosar tú við tey sum varða av uppisjóvarskipum og frystitrolarum, so kemur tú skjótt fram til at tann heilt stóri spurningurin í løtuni – elefanturin í rúminum, sum eingin tykist vilja tosa um alment – eitur 2018.
Undir verandi lóg falla nevniliga øll veiðirættindi burtur á midnátt tann 31. december 2017. Enn veit eingin hvat hendir tá. So, hvør fer at byggja skip undir slíkum umstøðum, hvør kann gera langtíðar handilssáttmálar, ella hvør ungur persónur við nýggjari navigatións- ella maskinútbúgving velur fiskivinnuna við so stórari óvissu hangandi yvir sær?
Av tí at fiskivinnan framvegis fyllir so nógv sum hon ger í tí føroyska samfelagnum, má tað sigast at vera sera óheppið at vit ikki hava fingið eitt meira støðugt politiskt umhvørvi fyri vinnuna at virka undir.
Tann viðfáningur sum er eftir av fiskivinnu í t.d. ES, USA og Australia ekur fyri tað mesta á knøunum aftan á áratíggju av óneyðugum niðurskurðum og yvirreguleringum, og tað er bæði synd og skomm, ikki minst við atliti til tey lokalu og regionalu samfeløg sum eru rakt av hesum. Men hóast alt er talan um lond sum hava so nógv, nógv annað enn fiskivinnu at vinna pening úr. Hjá teimum merkist tað neyvan í høvuðsstaðnum, ella flestu øðrum plássum fyri alt tað, um fiskvinnan bara hvørvur heilt – sum eisini meir ella minni longu er hent.
At ES og fiskivinnurisin Noreg samstundis veita sínum fiskivinnum fíggjarligan stuðul av ymiskum slag, er ein onnur søga.
Í Føroyum er fiskivinnan framvegis sera týdningarmikil bæði búskaparliga, samfelagsliga og aðramáta. Vit hava sum vera man okkara egnu trupulleikar at dragast við, men vit hava hóast alt nøkur feløg sum eru sterk eftir okkara mátistokki. Talan er tó ikki upp á nakran máta um stórar fyritøkur í altjóða vinnuhøpi, serliga um vit hyggja út um fiskivinnuna.
Harafturat hava vit fitt av fólki sum eru dugnalig at fáast við útróður og annan smærri fiskiskap. Her hava eisini leingi verið trupulleikar av at lógir og reglur broytast mestsum á hvørjum ári, og næstan altíð til tað verra fyri tey sum virka í vinnuni.
At partar av fiskivinnuni í seinastuni hava vunnið hampiligt av peningi er sjálvandi at fegnast um, so leingi tað varir. Annars er fiskivinna sum heild eyðkend av sera høgum váða og lágum peningaligum avkasti í mun til aðrar vinnur. Hetta ger tað ikki minni átrokandi fyri Føroyar at gera karmarnar tryggari. Men tað krevur at okkara politikarar finna gott stev og samstarva tvørtur um partapolitisk mørk, so vit fáa langtíðar semjur – og loysnir.
fiskivinnu, tí talan er um grundleggjandi ymiskar fyritreytir; men tryggir karmar í lógum og reglum eru altavgerandi fyri framgongd í allari vinnu.
Tá tað snýr seg um at tryggja búskaparliga framgongd í vinnulívinum og samfelagnum yvirhøvur, man neyvan nakað kunna sigast at hava størri týdning enn hetta: eitt støðugt lógar- og regluverk. Ein og hvør sum kennir rímiliga væl til vinnuligt virksemi og tess fyritreytir veit hví tað at hava tryggar karmar at virka undir er so grundleggjandi fyri fyritaksemi, trivnað og kappingarføri. Og hetta hevur einki við rúmdarvísindi at gera.
Men spurningurin er um vit hava nøktandi politiskan stabilitet í tí føroyska umhvørvinum – um okkara fiskivinna sum heild hevur nóg tryggar karmar at virka í. Tíverri líður føroysk fiskivinna, um enn í minni mun, undir nøkrum av teimum somu trupulleikunum sum hendan vinna líður undir í londum vit plaga at samanbera okkum við. Sagt heilt einfalt er instabilitetur í lógar- og regluverki tann keðiligi felagsnevnarin.
Orsøkirnar til hesa støðu kunnu ofta tengjast at ósemjum – millum fiskivinnu, almennar myndugleikar, politikarar, vísindaligar ráðgevar og aðrar partar – kring spurningar um veiðirættindi, burðardygd, umhvørvi og annað.
Talan er um fleiri ymiskar fiskivinnur. Munurin millum t.d. útróður og uppisjóvarvinnu er so stórur at tað er ofta høpisleyst at viðgera so ymiskar vinnur í sama viðfangi; bæði lívfrøðiligar og vinnuligar fyritreytir eru fullkomiliga ólíkar, ikki minst í mun til tørv á kapitali og tøknifrøði herundir reiðskapi.
Siga vit at útróður og onnur smærri fiskivinna hevur samfelagsligan – herundir bæði mentanarligan og búskaparligan – týdning, so er tað eisini uttan iva rætt. Vit skulu bara minnast til at hetta byggir á fyritreytir sum ofta, av órøttum, koma í bland við fyritreytir galdandi fyri meira kapitalkrevjandi sløg av vinnu. Í stuttum liggur tann samfelagsbúskaparligi vinningurin í smáfiskiskapi sum oftast í at virksemið gevur arbeiði og livibreyð, umframt royndir og vitan, fyrst og fremst fyri tey sum fáast beinleiðist við tað – tað eigur at verða virt og viðgjørt við støði í hesum, og ikki út frá hagtølum yvir íløgur, lønarútgjaldingar ella partafelagsskatt. Her eigur ein politisk leiðregla at vera opinleiki og løtt atgongd fyri øll, tó sjálvandi við ávísari stýring; tí her eigur at vera pláss fyri lutfalsliga mongum luttakarum.
Øðrvísi er við meira kapitalintensivum virksemi so sum uppisjóvarskip ella frystitrolarar. Her er talan um skipaðan ídnað, og her krevjast nógvir pengar fyri at tað skal kunna bera seg búskaparliga og mennast víðari. Tað inniber m.a. stóra fígging og langtíðar verkætlanir. Gongdin í seinastuni hevur verið at veiðirættindini eru vorðin alsamt meira savnað undir fáum aktørum. Umhugsa vit hvussu lítið tað føroyska samfelagið er, má kortin ásannast at eini fimm lutfalsliga sterk reiðarí er ikki eitt lágt tal í hesum høpi.
Krevur gott stev
Hvat er tað so sum hóttir og órógvar tann politiska stabilitetin í hesum vinnum? Tosar tú við tey sum varða av uppisjóvarskipum og frystitrolarum, so kemur tú skjótt fram til at tann heilt stóri spurningurin í løtuni – elefanturin í rúminum, sum eingin tykist vilja tosa um alment – eitur 2018.
Undir verandi lóg falla nevniliga øll veiðirættindi burtur á midnátt tann 31. december 2017. Enn veit eingin hvat hendir tá. So, hvør fer at byggja skip undir slíkum umstøðum, hvør kann gera langtíðar handilssáttmálar, ella hvør ungur persónur við nýggjari navigatións- ella maskinútbúgving velur fiskivinnuna við so stórari óvissu hangandi yvir sær?
Av tí at fiskivinnan framvegis fyllir so nógv sum hon ger í tí føroyska samfelagnum, má tað sigast at vera sera óheppið at vit ikki hava fingið eitt meira støðugt politiskt umhvørvi fyri vinnuna at virka undir.
Tann viðfáningur sum er eftir av fiskivinnu í t.d. ES, USA og Australia ekur fyri tað mesta á knøunum aftan á áratíggju av óneyðugum niðurskurðum og yvirreguleringum, og tað er bæði synd og skomm, ikki minst við atliti til tey lokalu og regionalu samfeløg sum eru rakt av hesum. Men hóast alt er talan um lond sum hava so nógv, nógv annað enn fiskivinnu at vinna pening úr. Hjá teimum merkist tað neyvan í høvuðsstaðnum, ella flestu øðrum plássum fyri alt tað, um fiskvinnan bara hvørvur heilt – sum eisini meir ella minni longu er hent.
At ES og fiskivinnurisin Noreg samstundis veita sínum fiskivinnum fíggjarligan stuðul av ymiskum slag, er ein onnur søga.
Í Føroyum er fiskivinnan framvegis sera týdningarmikil bæði búskaparliga, samfelagsliga og aðramáta. Vit hava sum vera man okkara egnu trupulleikar at dragast við, men vit hava hóast alt nøkur feløg sum eru sterk eftir okkara mátistokki. Talan er tó ikki upp á nakran máta um stórar fyritøkur í altjóða vinnuhøpi, serliga um vit hyggja út um fiskivinnuna.
Harafturat hava vit fitt av fólki sum eru dugnalig at fáast við útróður og annan smærri fiskiskap. Her hava eisini leingi verið trupulleikar av at lógir og reglur broytast mestsum á hvørjum ári, og næstan altíð til tað verra fyri tey sum virka í vinnuni.
At partar av fiskivinnuni í seinastuni hava vunnið hampiligt av peningi er sjálvandi at fegnast um, so leingi tað varir. Annars er fiskivinna sum heild eyðkend av sera høgum váða og lágum peningaligum avkasti í mun til aðrar vinnur. Hetta ger tað ikki minni átrokandi fyri Føroyar at gera karmarnar tryggari. Men tað krevur at okkara politikarar finna gott stev og samstarva tvørtur um partapolitisk mørk, so vit fáa langtíðar semjur – og loysnir.
Subscribe to: Post Comments (Atom)


text:
Tá vit um túsundáraskiftið av álvara fóru at hugsa um frálands olju og gass sum framtíðar vinnuveg og inntøkukeldu fyri samfelagið, uppstóð ein smart-ljóðandi logikkur í tí almenna orðaskiftinum um vinnupolitikk: fiski- og alivinnan skal, eins og tann spennandi og gylt klirrandi orkuvinnan, síggjast, skiljast og viðgerast í einum nýggjum ljósi: sum tilfeingisvinna.
Eitt fantastiskt orð, tilfeingisvinna; ikki bara olja og gass pluss fiski- og alivinnu, men eisini alt tað grøna so sum vindorka, vatnorka og hvørt av sínum. Alt undir ein hatt. Hetta mundi vera funnin fressur fyri tey — og tey eru, ella vóru, ikki so fá — sum av ymiskum orsøkum ið vit ikki skulu fara inn á her, leingi høvdu ynskt dominansin av fiski- og alivinnuni burtur har piparið grør. Nú hómaðist hjá teimum endiliga ljós fyri framman í formi av einari komandi oljuvinnu sum skjótt hevði kunnað trumfað alt annað av hvat viðvíkur auru av pengum og prestigu. Og her var talan um altjóðagerð og makt sum munaði: lokalir fiskireiðarar kunnu bara pakka saman í allari sammeting við multinational oljufeløg — Harragud, har er eingin samanbering millum bygdafrell við slitnum hands-on leiðslustíli øðrumegin og væl pussað management fólk við fullum bureaukratiskum viðhangi hinumegin, sum vera man aftur við caffè latte mentan og øllum tí metropoliska sum har til hoyrir.
Alt hetta tóktist leggja fram eina ideologiska sleggju, sum lovaði at banka gamlar bygnaðir sundur í mjøl. Okkurt av einari slíkari tilgongd gjørdist eisini veruleiki, upp á gott og ónt.
Næstan komiskt
“Men Havnin, men Havnin, tann deiliga Havn...” fekk næstan ein profetiskan undirtóna í bakgrundini, tá hesin trendur var í hæddini fyri ikki langari tíð síðani. Tá so fallandi oljuprísir av álvara góvu at bíta, og útlitini fyri oljuleiting í føroyskum havumhvørvi fingu eitt bakkast — og tað er so aftur ein søga fyri seg, sum vit heldur ikki ætla okkum nærru inn á í hesum viðfangi — broyttist alt.
Og nú tey flestu munu vera við at koma niður aftur á jørðina býðst eisini høvi til at hyggja at einari av teimum størstu og vinnupolitiskt vandamiklastu hvørvisjónum sum uppstóðu undir tí fyrigyklaða oljudansinum: hugsanin um at fiskivinnan og frálands oljuvinnan hava so líkar fyritreytir at arbeiða undir at bulurin av øllum vinnupolitiskum veruleika í Føroyum bara kundi rykkjast upp og flytast sum best ber til.
Tann hugsanin fekk eina ítøkiliga staðseting í myndanini av ‘Fiski- og Tilfeingismálaráðnum’ undir hesum tíðarskeiði. Tað mestsum komiska heitið fyri tað sum ídag snøgt sagt eitur Fiskimálaráðið hvarv tó aftur eftir stutta tíð, tíbetur.
Men í orðaskiftinum hongur framvegis nógv av hugsanini eftir. Tórheðin Jensen, umsitingarleiðari á Varðanum, er í holt við doktararitgerð sum snýr seg um búskap í fiski- og alivinnuhøpi. Í einari komandi útgávu av blaðnum ‘Sjógvur & Fólk’ manar hann hugsanina væl og virðiliga niður:
“Onkrir frøðingar í Havn føra javnan fram at tá reiðarí sum virka í oljuvinnuni kunnu byggja skip uttan langtíðar avtalur, so eigur sama mynstur eisini at kunna gera seg galdandi í fiskivinnuni. Vanliga hava ‘offshore support vessel’ reiðaríini langtíðar avtalur uppá bróðurpartin av sínum flotum, umframt at hava nøkur leys skip á ‘spot’ marknaðinum, har prísirnir sveiggja sera nógv upp og niður. Tað eru hesi leysu skipini sum nevndu frøðingar tykjast vilja krøkja fiskivinnuna uppí sum grundarlag til samanbering. Men at tann logikkurin ikki hongur ikki saman — hóast talan eru um sjóvinnu sum felagsnevnara — sæst ikki minst aftur í hesum trimum lyklatættum: 1) Oljuvinnan er fullkomiliga altjóða, fiskivinnan er hinvegin national allastaðni og ofta sera lokal. 2) Supply skip eru nógv meira umsetilig enn fiskiskip og kunnu lættari flyta frá einum felti til eitt annað, eisini tvørtur um landamørk. 3) Í øllum sum viðvíkur kapitali og fíggjarligum viðurskiftum arbeiðir oljuvinnan við nógvar ferðir størri tølum enn hvat fiskivinnan ger. Í veruleikanum er munurin so stórur at tað ber í praksis als ikki til at samanbera hesar vinnur.”
Langtíðar sáttmálar
Tórheðin rakar her seymin á høvdið. Her er nevniliga talan um sera ymiskar fyritreytir í alt ov mongum viðurskiftum — kapitalur og íløgur, reglu- og lógarverk, you name it — í sovorðan mun at tað gevur í praksis onga meining at kroysta umfatandi felags vinnupolitisk hugtøk yvir hesar vinnur.
Er ikki talan um skip og sjóvinnu í báðum førum? Jú, hvørki meir ella minni. Sjálvandi hava navigatión, sjómansskapur, viðlíkahald o.a. nógv til felags so at siga tvørtur um alla sjóvinnu; men hesir felagsnevnarar viga ov lítið til at beinleiðis javnmeta fiskivinnu og frálands oljuvinnu í øðrum enn sjóvinnu tekniskum og trygdarligum høpi. Eitt er at marknaðirnir fyri leigu av skipum eru fullkomiliga ymiskir í hesum báðum vinnum. Av tí at oljuvinnan er so global sum hon er, kunnu tey skip sum virka í tí vinnuni í prinsippinum arbeiða tvørtur um øll landamørk, alt eftir hvat uppgávan er. Tað kunnu fiskiskip ikki; fiskivinnan er ikki sum oljuvinnan altjóðagjørd við gjøgnumførdum felags standardum. Hon er nógv meira lokal og national, og á onkrum økjum regional í ávísan mun. Tað er lutfalsliga torført og møtimikið at flyta fiskiskip og teirra virksemi tvørtur um landamørk; harvið tó ikki sagt at onkur reiðarí ikki finnast sum arbeiða tætt saman regionalt og kunnu í avmarkaðan mun deila skip og útgerð sínámillum.
Men at billa sær inn at fiskiskip kunnu bara leigast uttan víðari á einum spotmarknað er ikki bara at misskilja fiskivinnuna, eins og Mortan Johannesen so greitt vísti á herfyri — tað er eisini at misskilja frálands oljuvinnuna har hugskotið skal vera funnið; tí har arbeiða skipini nevniliga helst undir langtíðar sáttmálum.


text:
2. deild byrjar 11. apríl
Jan Smedemark | 24/03/15
Landskappingin hjá 2. deildarliðnum byrjar um slakar tríggjar vikur. Hetta kappingarárið verður spennandi við suðuroyarbrillum, tí okkara næst besta lið verður við umframt at Royn eisini er umboða í 2. deild. Eitt annað av liðunum, sum eru í hesari deildini er besta liðið hjá Giza/Hoyvík.
Umframt hesi trý liðini er talan í høvuðsheitum um næstbestu- og triðbestu liðini hjá fleiri av liðunum norðanfjørs.
Næst besta liðið hjá okkum byrjar við tveimum útidystum. Sostatt verður fyrsti heimadystur 25. apríl móti KÍ III.
Dystirnir móti grannunum fyri norðan við Eyðun Gullok Svalbard á odda verða 17. mei og 13. september. Ávikavist heima og úti.


text:
Týskland
Samveldislýðveldið Týskland (týskt: Bundesrepublik Deutschland) er eitt land í Miðevropa og er eitt av ríkastu londum í heiminum. Í vestri hevur Týskland mark við Holland, Belgia, Luksemburg og Frakland, í norðri við Danmark, í eystri við Pólland og Kekkia og í suðri við Eysturríki og Sveis. Sjómarkini eru við Norðsjógvin og Eystrasalt. Høvuðsstaður er Berlin, og landið hevur umleið 81 milliónir íbúgvar. Týskland er "grønasta land í heiminum". Tey hava vunnið hendan heiður eftir í 2007 at hava minkað um CO2-útlátið við meira enn nakað annað land í heiminum; 5,6 % har útlátið í heiminum tilsamans vaks við 2,4 %.
Innihaldsyvirlit
- 1 Søga
- 2 Landafrøði
- 3 Politikkur
- 4 Fólkið
- 5 Mentan
- 6 Keldur
- 7 Slóðir úteftir
Søga[rætta | rætta wikitekst]
Høvuðsgrein: Týsk søga
Fyrsta stigið til Týskland kann sigast at vera tað Eysturfrankiska Ríkið, sum varð stovnað eftir at Frankiska Ríkið var býtt sundur millum tríggjar abbasynir hjá Karlamagnusi í 843 við friðinum í Vardun. Av hesum verður eystasti parturin upphavið til Týskland, meðan vestasti parturin verður upphavið til Frakland. Tá tann eysturfrankiski herskarin Otto I, sum bæði víðkaði og staðfesti ríkisins og sítt egna vald, so læt hann seg knúna í 962 við tí rómversku keisarakrúnuni av páva Johannes XII, tá gjørdist hann keisari yvir tað týsk-rómverska ríkið ella tað Heilaga rómverska ríkið. Hetta keisararíkið var meira eitt samveldi av statum við einum felags keisara sum formellur regentur.
Hetta ríkið varir til 1806, tá Napoléon 1., keisari í Fraklandi, vinnur á ríkinum.
Eftir royndir at savna ríkið, avgera tey trý kríggini ímóti Danmark í 1864, Eysturríki í 1866 og Fraklandi í 1870-71 úrslitið, og í januar 1871 verður Wilhelm I krýndur til fyrsta keisara í einum savnaðum Týsklandi.
Hetta týska ríkið heldur sær til endan av fyrra veraldarbardaga, tá partar av landinum verða givnir til m.a. eitt endurstovnað Pólland. Í millumkrígstíðini verður landið ofta kallað Weimarlýðveldið.
Undir seinna veraldarbardaga veksur Týskland munandi um økið hjá sær við at innlima Eysturríki, Kekkia, og stórar partar av Póllandi. Seinni koma eisini Estland, Lettland, Litava og partar av Hvítarusslandi og Ukraina undir týskt vald.
Eftir at teir fýra sigursharrarnir, Stóra Bretland, Frakland, USA og Sovjetsamveldið ikki kundu sameinast um framtíðina hjá Týsklandi, vórðu Lýðveldini Vesturtýskland (á týskum Bundesrepublik Deutschland (BRD)) og Eysturtýskland (Deutsche Demokratische Republik (DDR) Týska Fólkaræðisliga Lýðveldið) stovnað, Vesturtýskland hin 23. mai 1949 og Eysturtýskland hin 7. oktober sama árið. Eftir seinna heimskríggj streymaðu nógv týskttalandi flóttafólk til Týsklands, í 1950 var talið á flóttafólkum sum komu uttanífrá komið upp á 12,5 milliónir. Vesturtýskland var við til at stovna Evropasamveldið í 1957. Undir kalda krígnum var sambandið millum báðir teir týsku statirnir ikki góðir, sambandið batnaði tó í 1970'árunum. Kanslarin Willy Brandt setti á stovn Ostpolitik til tess at betra um viðurskiftini við Eysturevropa. Í 1973 gjørdust bæði Vestur- og Eysturtýskland limir í ST.
Dagsins Týskland varð til, tá londini Vesturtýskland og Eysturtýskland vórðu sameind 3. oktober 1990, eftir at Berlinmúrurin fall hin 9. november 1989.
Landafrøði[rætta | rætta wikitekst]
Høvuðsgrein: Týsk landafrøði
Týskland er stórur partur í Miðevropa. Belgia, Luksemborg, Niðurlond og Frakland eru vestanfyri, Kekkia, Slovakia og Sveis sunnanfyri, Pólland eystanfyri og Norðsjógvurin, Eystarasalt og Danmark norðanfyri. Landslagið í Týsklandi er fjølbroytt, úr fruktagóða slættlendinum fyri norðan og vestan til snjóklæddu tindarnar í vøkru bayersku alpunum fyri sunnan. Úr slættlendinum á vesturstrondini og norðurstrondini hækkar tað so líðandi.
Týskland varð ikki savnað í eitt ríki fyrr enn í 1871. Fyri tað var týska fólkið í mongum sjálvstøðugum smáríkjum. Nú á døgum er landið í 16 landspørtum, nevndir Länder, og við einari samveldisstjórn, lík henni í Sambandsríki Amerika. Hvør landspartur hevur sína egnu landspartastjórn, sum ræður fyri heimligum viðurskiftum, til dømis útbúgvingarmálum. Mangir týskarar kenna seg bundnar tjóðskaparliga at landslutinum, teir búgva í, og siga seg fyrst vera til dømis bayrar (úr Bayern) og so týskarar.
Norðurtýskland[rætta | rætta wikitekst]
Norðari partur í landinum er slætt og smáheyggut búnaðarlendi. Meðan tað nógvastaðni kann vera so, at tað er ein meginá ella ein fjallaryggur, ið er mark millum tvey lond, er ikki so millum Danmark og Norðurtýskland. Har gongur markið mest gjøgnum slættan bø, og bert málaðir marknasteinar siga frá, um tú ert norðan ella sunnan fyri markið. Landið frá danska markinum suður ímóti Kielargryvjuni rópa teir Slesvík; landslagið har er meinlíkt tí í danska partinum av Suðurjútlandi; á eystursíðuni skera djúpir firðir seg inn í landið, sum er slætt við stórum ryggjum og herðum uppímillum. Moldin her er mest leirmold. Longur vesturi er slættari, men har er sandmold, so hon ber ikki so væl korn; allarvestast móti Norðsjónum er heilt slætt og so lágt, at teir hava bygt verjigarðar til at forða fyri, at sjógvurin skal leggja innyvir, tá ið vestanódnirnar herja. Á hesum lendinum fruktar væl, og teir rópa tað marsk. Slesvík er gamalt danskt land, men í 1863 noyddist Danmark at avluta tað til Týskland. Sunnan fyri Kielargryvjuna er Holstein; lendið har líkist tí norðan fyri gryvjuna. Frá Holstein norður móti Harzen er alt Norðurtýskland eitt slættlendi, men kortini eru ryggir uppímillum. Summastaðni eru stórar lyngheiðar; men tær eru nógv minkaðar, tí teir hava antin velt tær undan eller plantað trø á teimum. Meginparturin av teirri norðurtýsku jørðini lá fyrr sum óveltar heiðar og víðar mosafløtur. Lüneburgar-heiðarnar vóru tvær ferðir so stórar sum Føroyar. Nú á døgum eru heiðarnar minkaðar burtur í lítið og einki, tí stórar víddir eru lagdur undir plógv, og tað, sum eftir er, er plantað við trøum. Í støðum eru stórir furuskógir. Megináirnar Weser, Elbá og Oder renna allar makar, og reinar og djúpar eru tær, so tær verða nógv brúktar at flyta varu eftir. Fyri at gera tað enn lagaligari fyri siglingina hava teir eisini grivið gryvjur millum teirra.
Mið- og Suðurtýskland[rætta | rætta wikitekst]
Suðurtýskland er alt ein háslætti, men so ganga einstakir fjallaryggir gjøgnum landið. Navnið á teimum flestu fjøllunum endar við "wald" sum til dømis Schwarzwald, og landið er ógvuliga væl dyrkað. Jørðildið er morenusandur og eyrur, men blandað við kálk, tí fjøllini sunnanfyri eru kálkfjøll. Landið er mest sum alt velt til gras og humla, epli og korn. Veðurlagið er lýtt um summarið, men heldur kølið um veturin. Syðst í landinum koma fjøllini upp í 3000 metra hædd. Oman úr fjøllunum renna stórar og nógvar áir. Tær størstu eita Neckar, Donau og Main. Vestari parturin av háslættanum eitur Bayern. Høvuðsstaðurin í Bayern eitur München. München er serliga gitin fyri síni stóru ølgerðarhús. Nógvastaðni í bæði Mið- og Suðurtýsklandi eru stórir skógir. Kendastu skógirnir eru Harzen, Thüringer Wald og Schwarzwald í útsynningspartinum í Suðurtýsklandi. Eitt hitt kendasta og fagrasta økið í landinum er Schawarzskógur í Suðurtýsklandi, nevndur eftir myrka nálaskóginum, ið veksur har. Harzen er eitt fjallalendi nakað miðskeiðis í Týsklandi. Harzen er slættur omaná við einstøkum høgum tindum. Teir hægstu tindarnir eru einar 1000-1100 m. høgir; hægsti teirra millum eitur Bloksbjørg sum er 1142 m. høgur. Uppi á Bloksbjørgi er útynið vítt í allar ættir. Skógur veksur á fjøllunum, og har eru natúrvakurt pláss. Av tí at fjøllini reisa seg so knappiliga, er har frálíkt útsýni; fleiri hundrað bygdir skulu í góðum sýni kunna síggjast av hægstu toppunum. Teir høgga blýggj og silvur í Harzen, og sink er eisini. Hagar niðan streymar ferðafólk bæði summar og vetur. Fjallalíðirnar eru væl veltar í neðra og vaksnar við skógi í erva heilt niðan undir tindarnar. Oman úr fjøllunum renna í djúpum gjáum stórar áir, sum verða byrgdar inni til stór vøtn. Vatnið verður nýtt at framleiða elstreym, sum fær gongd á sær mongu maskinurnar í námsvinnuni og bræðingarhúsunum. Nógvir av býunum í Harzen hava eins og teir suðurtýsku býirnir varðveitt tað gamla sniðið. Nakað sunnan fyri Harzen er fjallaryggurin Thüringerwald, sum er meinlíkur Harzen.
Fyri eystan slættan eru bøhmisku fjøllini, sum eru mark millum Týskland og Kekkia, og fyri sunnan eru Bayersku alpurnar. Donau springur upp í Schwarzwald og rennur so eystur gjøgnum landið og inn í Eysturríki. Á vegnum renna fleiri greinar oman úr Alpunum í hana. Rín springur upp undir St. Gothards fjallinum í Sveis; hon rennur út í Bodenvatnið. Komin úr aftur vatninum ger hon stóran foss við býin Schaffhausen. Har hava teir bygt fleiri stór elverk. Síðan rennur hon eitt strekki beint vestur, men við býin Basel sneiðir hon beint norðurá og verður nú marknará millum Frakland og Týskland. Fløtan, sum hon her rennur ígjøgnum, millum Sveis og Vogesurnar, eitur Rínslættan og er eitt tað gróðrarbesta plássið í Týsklandi. Rínslættin er ein tann fruktabesti bletturin í øllum Týsklandi, tí veðurlagið er lýtt, og fjøllini líva so væl. Á Rínslættanum er tætt av stórum bygdum. Allastaðni fram við Rínánni eru bygdir og býir. Stundum standa býirnir beint yvir av hvørjum øðrum. Hesir býir eru av fyrstantíð bygdir, har sum ein brúgv ella ein ferja hevur gingið yvir um ánna. Á leiðini, har sum áin Main rennur út í ánna Rín, eru býirnir Wiesbaden og Mainz beint hvør yvir av øðrum. Norðan fyri Mainz rennur áin Rín inn í ein trongan dal í Skifurfjøllunum. Hesin dalur eitur Ríndalurin. Ríndalurin er í støðum so trongur, at teir hava noyðst at skotið sær vegin ígjøgnum áarbakkan. Suðursíðan á Ríndalinum er øll velt í tvørteigar, og garðar laðaðir uttan um teigarnar at verja, so at moldin skal ikki regna burtur. Tvørteigarnir eru allir vaksnir við vínviði. Vinið kalla teir Rínvín. Á norðara áarbakkanum er sólargangurin ikki nóg góður til vínvið; har vaksa stórir eikiskógir. Uppi í Ríndalinum bygdu riddarar og kongar í miðøldini sær sterkar borgir til verju móti fíggindunum og at gera herferðir frá. Nakrar av hesum borgum eru til enn, men vera nú nýttar til ferðamannaheim. Norðan fyri Køln rennur áin Ruhr út í ánna Rín. Við Ruhrá er ein tann størsti ídnaðardepilin í Evropa. Frá gamlari tíð er nógv kol høgt í Ruhr. Nú er mest evnafrøðiídnaður, maskinídnaður og stálidnaður. Býirnir eru mest sum allir samanvaksir. Hin gamli býurin Solingen er á hesum leiðum. At enda rennur Rín vestur í Niðurlond og út í Norðsjógvin.
Býir[rætta | rætta wikitekst]
Fimm av teimum størstu býunum í Týsklandi eru
- Berlin (3 431 675 íbúgvar)
- Hamburg (1 746 893 íb.)
- München (1 294 608 íb.)
- Köln (1 000 660 íb.)
- Frankfurt am Main (732 688 íb.)
Í Týsklandi eru 11 stórbýarregiónir. Í teimum 11 regiónunum búgva umleið 49 miliónir íbúgvar, sum svarar til nærum 60 % av fólkatalinum í Týsklandi.
Politikkur[rætta | rætta wikitekst]
Høvuðsgrein: Týskur politikkur
Umhvørvispolitikkur[rætta | rætta wikitekst]
Í alheimsorkufrágreiðingini hjá BP fær Týskland heiðurin at vera heimsins grønasta land.
Sambært frágreiðingini minkaði Týskland sína orkunýtslu 5,7 prosent í 2007 í mun til árið fyri. Sama ár vaks orkunýtslan við 2,7 prosent um allan heimin. Tey lond, ið nýta mest orku, eru Kina, USA og India.
Frágreiðingin vísir, at Týskland minkaði 16 prosent um kjarnorkunýtsluna umframt at skerja nýtsluna av gassi og olju. Kolnýtslan er tó vaksin hetta árið.
Eftir at nýggju umhvørvislógirnar vórðu samtyktar, segði týski kanslarin, Angela Merkel, at lógirnar vóru neyðugar fyri at verja veðurlagið. Ætlanin er at minka CO2 útlátið í Týsklandi við 40 prosent í 2020 í mun til 1990.
Innflytarapolitikkur[rætta | rætta wikitekst]
Upp gjøgnum 90'ini, tá milliónir av russarum fluttu til Týsklands, noktaði týska stjórnin at góðkenna russisku universitetsútbúgvingar teirra [1][2]. Og hetta hevði við sær, at teirra evni vórðu spilt, samstundis sum eingin vinningur fekst burtur úr at venja hesi til at gerast óteljandi dugnalig vísindafólk, verkfrøðingar og telduforritarar. Tær týsku stjórnirnar, sum síðani komu til valdið, megnaðu eiheldur at veita landsins trimum milliónum borgarum við turkiskari bakgrund útbúgving, so nytta kundi fáast úr evnum teirra. Enn tørvar Týsklandi vælútbúnar tilflytarar. Cologne Institute for Economic Research sigur í 2013, at longu nú mangla 210 000 útbúnir støddfrøðingar, verkfrøðingar, vísindafólk og KT-serfrøðingar [3]. Almenna týska hagstovan metir í 2013, at tær 50 milliónirnar av arbeiðsførum týskarum millum 20 og 65 ár, fara at minka niður í 33 milliónir í 2060, um ferð ikki av álvara verður sett á tilflytingina [4]. Onkur hjálp er tó við hondina, takkað verið búskaparligu kreppuni í Portugal, Spania og Grikkalandi, har ungdómsarbeiðsloysið er svollið til í meðal 50 prosent. Hetta hevur við sær, at túsundtals nýútbúgvin ung úr hesum londum flyta til Týsklands og harvið bøta um trotið á verkfrøðingum og aðrari fakliga førari arbeiðsmegi.
Týskir bundeskanslarar síðan 1949[rætta | rætta wikitekst]
Kurt Georg Kiesinger (1966-1969)
Fólkið[rætta | rætta wikitekst]
Við einum fólkatali á 80.2 milliónum sambært fólkateljingum frá mai 2011, so er Týskland tað fólkaríkasta landi í ES, tað næstmest fólkaríka landið í Evropa, næst eftir Russlandi, og er nummar 16 á listanum yvir fólkaríkastu lond í heiminum. Fólkatættleikin er 225 fólk per ferkilometur. Væntaður lívsaldur í Týsklandi frá føðing er 80,9 ár (77,93 ár fyri menn og 82,58 ár fyri kvinnur). Føðitíttleikin er 1,41 børn fyri hvørja kvinnu (tal frá 2011), ella 8,33 føðingar per 1000 íbúgvar, og tað er ein av teimum lægstu í heiminum.
Síðan 1970-árini hevur talið av deyðum verði størri enn talið av føddum í Týsklandi. Týska Hagstovan hevur spátt, at fólkatalið fer at minka til millum 65 og 70 milliónir í 2060, alt eftir støddini á tilflytarum í mun til fráflyting. Tó hava slíkir spádómar ofta víst seg ikki at halda, og í løtuni er talið á føðingum og tilflytarum vaksandi í Týsklandi og hevur verið tað síðan 2010. Merkisvert er, at talið av vælútbúnum tilflytarum er í stórum vøkstri.[5][6] Í 2012 vóru fráboðanir um 300.000 fleiri tilflytarar enn fólk ið fluttu úr Týsklandi.[7]
Útbúgving og skúlaskapur[rætta | rætta wikitekst]
Týsk børn fara fyrst í forskúla og síðan í grundskúla. Tíggju ára gomul fara tey í tað, teir rópa Gymnasium, Hauptschule ella Realschule. Fyrst nevndi er bókligur skúli, har næmingarnir taka studentsprógv. Hinir báðir fyrireika næmingarnar til yrkisligar útbúgvingar. Annars er skúlaskipanin ólík í teimum ymsu landspørtunum.
Í Týsklandi kann hvør lutstatur velja sín egna útbúgvingarpolitikk, og hetta ger at skúlaskipanirnar broytast alt eftir hvørjum landsluti ein er í. Í høvuðsheitum er skúlagondin tó rættiliga eins í teimum ymisku landslutunum.
Týsk børn byrja at ganga í skúla, tá tey eru 6 ára gomul. Øll mugu ganga í skúla í minsta lagi í 9 ella 10 ár. Harafturat koma nøkur ár í miðnámsskúla. Samanlagda skúlatíðin er sum oftast í minsta lagi 12 ár.
Umframt teir klassisku universitetsbýirnir (Tübingen, Heidelberg, Jena, Freiburg, Göttingen og fleiri afturat) eru eftir 1945 ein røð av nýggjum universitets- og háskúlum settir á stovn kring um í Týsklandi.
Mentan[rætta | rætta wikitekst]
Høvuðsgrein: Týsk mentan
List[rætta | rætta wikitekst]
Undir gotiska tíðarskeiðnum blómaði myndahøggara- og málningalistin í Týsklandi og fleiri týskir meistarar fingu týdningarmiklar uppgávur kring um í Evropa. Undir renessansuni eru Lucas Cranach (eldri), Hans Holbein (yngri), Albrecht Dürer og Matthias Grünewald týðandi nøvn.
Av listafólkum frá romantikkini finnur man Caspar David Friedrich, Philipp Otto Runge og Arnold Böcklin.
Størsta navnið í Impressionismuni í Týsklandi er Max Liebermann.
Fyrst í 1900-talinum mentust tveir sera týðandi ekspressionistiskir bólkar í Týsklandi: Die Brücke og Der Blaue Reiter.
Ein av teimum størstu kvinnuligu listafólkunum hetta tíðarskeiðið var Käthe Kollwitz.
Millumkrígsárini í 20. øld vóru fleiri listafólk, sum framdu djarva eksperimenterandi list við listafólkum sum Georg Grosz og dadaistin Max Ernst.
Seinna helming av 20. øld vóru mest týðandi listafólkini t.d. Joseph Beuys, A. R. Penck, Wolf Vostell, Gerhard Richter, Sigmar Polke, Anselm Kiefer, Georg Baselitz og Rosemarie Trockel.
Ein av mest týðandi myndafólkum í 20. øld var August Sander sum, eins og Albert Renger-Patzsch, brúkar listagreinina die Neue Sachlichkeit. Av myndafólkum sum komu fram seinni kunnu nevnast Bernd og Hilla Becher, Andreas Gursky, Wolfgang Tillmans og Candida Höfer.
documenta er millum heimsins størstu og týdningarmiklastu framsýningum við samtíðarlist og verður hildin fimta hvørt ár í Kassel, seinast í 2012 sum dOCUMENTA (13). Næststørsta samtíðarlistaframsýningin í Týsklandi er Berlinbiennalen, sum fer fram í Berlin annað hvørt ár um summarið líka tal (2014, 2016 osfr.).[8]
Tónleikur[rætta | rætta wikitekst]
Nógvir av teimum kendastu tónasmiðjunum gjøgnum søguna hjá tí klassiska tónleikinum eru úr Týsklandi. Í barock-tíðini virkaði Johann Sebastian Bach (1685–1750), sum tann møguliga kendasti barocktónasmiðurin av øllum. Sjálvt Ludwig van Beethoven (1770–1827), sum virkaði í tí klassisistiska tíðarskeiðnum, hoyrir til tann absolutt størsta innan klassiskan tónleik. Menning av orkesturtónleiki og ikki minst av symfoniforminum, er Týsklands størsta íkast til tónleikasøguna. Í seinromantikkinum byrjaði ein sterk rørsla móti menning av týskari operuni, sum náddi sítt hæddarpunkt við verkum eftir Richard Wagner og Richard Strauss. Aðrir týdningarmiklir tónasmiðir vóru eitt nú Georg Friedrich Händel, Johannes Brahms, tann ungarskføddi Franz Liszt, Felix Mendelssohn, Robert Schumann, Max Reger, Paul Hindemith, Carl Orff og Kurt Weill. Ein av teimum ið seinni setti síni spor var Karlheinz Stockhausen. Stockhausen var ein av undangongumonnunum innan nýmótanst elektroniskan og elektroakustiskan listtónleik og fyri hetta fekk hann Polar-virðislønina.
Týskur tónleikur er ofta knýttur at schlager, har Týskland hevur verið eitt av leiðandi londunum. Schlagern tónleikurin hevði sína stórheitstíð til 1970-árini við artistum sum Peter Maffay og Rex Gildo men eisini útlendskir artister, til dømis Udo Jürgens, Siw Malmkvist, Wenche Myhre og Gitte Hænning. Týskland hevur vunnið Eurovision Song Contest tvær ferðir: 1982 við Ein bisschen Frieden við Nicole og 2010 við Satellite framført av Lena Meyer-Landrut.
Bókmentir[rætta | rætta wikitekst]
Høvuðsgrein: Týskar bókmentir
Nakrir av teimum best kendu týsku rithøvundunum eru Friedrich Schiller, Johann Wolfgang von Goethe, Heinrich von Kleist, Joseph von Eichendorff, E.T.A. Hoffmann, Erich Maria Remarque, Rainer Maria Rilke og dramatikarin Bertolt Brecht. Týskir rithøvundar, ið hava fingið Nobelvirðislønina í bókmentum eru Gerhart Hauptmann, Thomas Mann, Hermann Hesse, Nelly Sachs, Heinrich Böll, Günter Grass og Herta Müller.
Av kendum nýtíðar rithøvundum kunnu eisini nevnast eitt nú Thomas Brussig, Dietmar Dath, Wladimir Kaminer, Daniel Kehlmann, Martin Mosebach, Ulrich Peltzer, Rafik Schami, Bernhard Schlink, Ingo Schulze, Uwe Tellkamp, Uwe Timm og Juli Zeh.
Síðan einaferð í 1980-árunum eru tað komin fleiri og fleiri bókmentahús í Týsklandi (tý: Literaturhaus). Hesi verða í høvuðsheitum rikin av ikki-kommersiellum feløgum og reka eitt fjølbroytt virksemi kring bókmentir, sum t.d. Lesungen (rithøvundar lesa úr og práta um bøkur, meðan áhoyrarar eru til staðar), fyrilestrar, framsýningar, föredrag, utställningar, útbúgvingarskeið osfr.[9] Nøkur bókmentahús hava eisini bókhandil, bókasavn og kaffistovu. Sum fyrimynd fyri henda trendin nýta tey vanliga Literaturhaus Berlin, sum varð stovnað í 1986.
Á tí týska bókamarknaðinum finnast í dag umleið 2.200 virkin bókaforløg.[10] Á hvørjum heysti verður Bókamessan í Frankfurt hildin, hon er heimsins størsta av sínum slag. Næst størst í Týsklandi er Bókamessan í Leipzig, sum verður hildin á hvørjum vári.
Filmur og sjónleikur[rætta | rætta wikitekst]
Týskland var eitt av teimum londunum, har filmurin mentist tíðliga, og Berlin gjørdist miðdepil fyri tann týska filmin fyrst í 1900-talinum. Týskur filmur hevði sína fyrstu stórheitstíð í 1920- og 1930-árunum við filmum sum Metropolis og Der blaue Engel. Filmsleikstjørnir vóru eitt nú Fritz Lang, F.W. Murnau og Josef von Sternberg. Ufa var Týsklands stóri filmsídnaður áðrenn Seinna heimskríggj.
Undir triðja ríkinum flýddu mong av teimum stóru nøvnunum innan týska filmsídnaðin til USA; umframt fleiri filmsleikstjórar, so fóru sjálvt kendir sjónleikarar sum til dømis Marlene Dietrich. Nazistýrið og propagandaráðharrin Joseph Goebbels tók ræðið á filmsídnaðinum og gjørdi eina røð av ideologiskum propagandafilmum, til dømis Triumph des Willens (sv: Viljans triumf) eftir Leni Riefenstahl. Eftir Seinna heimskríggj skuldi tað vara líka til 1960-árini, áðrenn týskur filmur aftur fekk eina framgongd nýggjum týskum filmum við nýskapandi filmsleikstjórum sum Alexander Kluge, Volker Schlöndorff, Werner Herzog, Rainer Werner Fassbinder og Hans-Jürgen Syberberg.
Verkini hjá dramatikaranum Bertolt Brecht – eitt nú Die Dreigroschenoper (da: Laser og pjalter, sv: Tolvskillingsoperan) – eru blivin spæld kring allan heimin. Eftir kríggið starvaðist Brecht í Eysturberlin.
Ítróttur[rætta | rætta wikitekst]
Kend týsk ítróttafólk
- Nevaleikur – Max Schmeling, Henry Maske
- Súkkling – Jan Ullrich
- Fótbóltur – Franz Beckenbauer, Oliver Kahn, Mesut Özil, Lukas Podolski, Timo Hildebrand, Michael Ballack, Miroslav Klose, Jens Lehmann, Gerd Müller, Jürgen Klinsmann, Per Mertesacker, Mario Gomez, Marco Reus, Mats Hummels
- Frælsur ítróttur – Heike Drechsler,
- Íshockey – Olaf Kölzig, Marco Sturm, Jochen Hecht, Uwe Krupp
- Kajak – Birgit Fischer
- Formel 1 – Michael Schumacher, Sebastian Vettel
- Tennis – Steffi Graf, Boris Becker, Tommy Haas
- Listskoyting – Katarina Witt
- Kurvabóltur – Dirk Nowitzki
- Hondbóltur – Stefan Kretzschmar
- Skidskjóting – Sven Fischer, Kati Wilhelm, Magdalena Neuner
Matur og drekka[rætta | rætta wikitekst]
Oktoberstevnan í München er tann størsta av mongu øldrykkjustevnunum, ið verða hildnar um alt Týskland. Hon stendur í fjúrtan dagar, og fleiri milliónir fólk koma hagar. Øl er tjóðardrykkur Týsklands, men teir drekka eisini nógv vín. Væl umtóktur matur, umframt breyð, er til dømis saltklingrur, køkur, kaldir kjøtrættir og ostur. Týskarum dámar ógvuliga væl pylsur, og nógvir landspartar hava sínar uppskriftir.
Keldur[rætta | rætta wikitekst]
- ↑ http://www.berlin-institut.org/online-handbookdemography/germanys-integration-policy.html
- ↑ http://books.google.no/books?id=i0d10wbGkWEC&pg=PA235&redir_esc=y#v=onepage&q&f=false
- ↑ http://www.nytimes.com/2013/05/28/world/europe/28iht-letter28.html?_r=0
- ↑ http://www.cbs.nl/en-GB/menu/themas/arbeid-sociale-zekerheid/publicaties/artikelen/archief/2012/2012-bevolkingstrends-beroepsbevolking-eu-art.htm
- ↑ The New Guest Workers: A German Dream for Crisis Refugees (Spiegel)
- ↑ More skilled immigrants find work in Germany (DW)
- ↑ German population rises thanks to immigration (DW)
- ↑ berlinbiennale.de
- ↑ Goethe.de
- ↑ Goethe.de
Slóðir úteftir[rætta | rætta wikitekst]


text:
Vinnunevndin: Álit í løgtingsmáli nr. 31/2017: Uppskot til løgtingslóg um broyting í løgtingslóg um serstakar treytir fyri fiskiskapi eftir makreli, norðhavssild og svartkjafti og botnfiski í Barentshavinum í 2017 (Strika kravið um, at keypt kvota skal veiðast í 2017 og at taka av avreiðingaravgjaldið)
Landsstýrismaðurin í fiskivinnumálum, Høgni Hoydal, hevur lagt málið fram tann 3. november 2017, og eftir 1. viðgerð tann 16. november 2017 er tað beint Vinnunevndini.
Nevndin hevur viðgjørt málið á fundum tann 21., 24., 27.og 29. november og 4. desember 2017.
Undir viðgerðini hevur nevndin havt fund við umboð fyri Føroya Reiðarafelag, Vørn og Høgna Hoydal, landsstýrismann í fiskivinnumálum.
Undir viðgerðini hevur nevndin býtt seg í ein meiriluta og ein minniluta.
Meirilutin (Jørgen Niclasen, Bjørn Kalsø, Jákup Mikkelsen og Jógvan Skorheim) staðfestir, at tað koma at liggja ófiskaðar kvotur eftir í ár. Høvuðsorsøkin til hetta er, at Høgni Hoydal, landsstýrismaður í fiskivinnumálum, stóran part av árinum hevur ligið oman á stórum kvotum. Árið var nærum hálvrunnið, áðrenn vinnan fekk útskrivað part av kvotunum, og tað sum verri var, at vit vóru komin um Ólavsøku, áðrenn stóru uppboðssølukvoturnar vórðu bodnar út. Hetta hevur gjørt, at vinnan stóran part av árinum hevur bíðað og er fløskuhálsur komin í.
Meirilutin tekur undir við, at heimilað verður at flyta kvotur yvirum ár. Tann skipanin eigur at gerast ein støðug skipan, sum kann brúkast hvørt ár. Hetta fyri at vinnan kann leggja til rættis, so virðið kann verða so høgt sum møguligt.
Fyri nøkrum árum síðan varð innført eitt avreiðingaravgjald á makrel og sild, um landað varð í útlandinum ella til útlendsk móttøkuskip. Millum annað av hesum avreiðingaravgjaldi eru bæði stór og smærri virkir komin í Føroyum. Nógv fleiri hendur eru komnar til verka, og útflutningsvirðið er hækkað. Landsstýrismaðurin vil nú avtaka hetta gjald, so landast kann frítt í útlandinum.
Nevndin hevur undir viðgerðini fingið upplýst, at um loyvt verður at flyta yvir um ár, er púra óneyðugt at avtaka avreiðingargjaldið. Móttøkukapasiteturin á landi, saman við loyvi at flyta yvir um ár, er ríkiligur til tær kvotur av sild og makreli, sum eftir eru.
Meirilutin heldur, at fiskivinnulóggáva eigur at eggja til so nógva meirvirking í Føroyum sum møguligt. Tí eigur avreiðingaravgjaldið ikki at takast av.
Meirilutin setir tí fram soljóðandi
b r o y t i n g a r u p p s k o t
1. § 1 nr. 2-8 verður strikað.
2. § 2 verður orðað soleiðis: “§ 2. Henda løgtingslóg kemur í gildi dagin eftir, at hon er kunngjørd.“
Viðmerkingar
Broytingin saman við fylgibroytingunum um at avtaka avreiðingaravgjaldið verða strikaðar soleiðis, at tað framvegis er eitt avreiðingaravgjald fyri 2017.
Við hesum broytingum tekur meirilutin undir við málinum og mælir Løgtinginum til at samtykkja uppskotið.
Um tú veitst okkurt, sum VP ikki veit - skriva so til vp@vp.fo


text:
Skulu tora at møta sterkari mótstøðu
ítróttur18-10-2017 - 13:00 - Jóanis Albert Nielsen
FSF Jógvan Martin Olsen hevur úttikið U19-landsliðið við dreingjum, sum frá 6. til 15. november skal til innleiðandi EM-undankapping í Bulgaria.
- Vit royna at fyrireika okkum so væl sum tilber. Heimliga kappingin hjá hesum dreingjum endar um eina lítla viku, og síðani verða átta venjingar á skránni, áðrenn vit fara av landinum, og seta kós ímóti Bulgaria, sigur Jógvan Martin Olsen, U19-landsliðsvenjari.
Í døgunum 6. til 15. november fer føroyska U19-landsliðið við dreingjum til Bulgaria, har innleiðandi EM-undankapping er á skránni. Umframt Føroyar og vertslandið, verða Ongland og Ísland eisini við í kappingini.
- Hetta verður ein stór uppgáva, men vit fara eftir at avrika væl. Spælararnir eru væl fyri, og umframt at spæla í U18 ella við 1. deild, hava nakrir av teimum eisini roynt seg í EFFO-deildini. Harafturat hava vit tveir sum spæla uttanlands, so vit fara avstað við einum sterkum hópi, Jógvan Martin Olsen við heimasíðuna hjá FSF.
Hópurin
Rói Mørk Hentze, B36
Mathias H. Lamhauge, HB
Arnbjørn Svennsson, Víkingur
Petur í Túni Petersen, Víkingur
Andri Benjaminsen, NSÍ
Sjúrður Pauli Nielsen, NSÍ
Andrias Edmundsson, Sunderland AFC (ENG)
Hugin Samuelsen, B36
Magnus Holm Jacobsen, B36
Mourits Heini Mortensen, NSÍ
Stefan Radosavljevic, TB/FCS/Royn
Tonnie Thomsen, Víkingur
Gilli Samuelsen, B36
Aksel Bjartalíð Danielsen, KÍ
Pætur Hentze, NSÍ
Hans Jákup Anfinnsson, HB
Sølvi Sigvardsen, NSÍ
Hanus Sørensen, FC Midtjylland (DEN)
- Sum áður sagt, so verða hetta ikki nakrir lættir dystir. Ongland hevur eitt av allarbestu U19-landsliðum í Europa. Bulgaria hevur eisini eitt sterkt lið, og so er tað Ísland, sum vit mangan samanbera okkum við. Men vit gleða okkum til kappingina.
- Vit skulu fyrst og fremst royna at menna spælararnar og liðið. Góði hugburðurin til dystirnar skal finnast fram, og at stríðast og arbeiða hart skal verða okkara vørumerki. Tað er eisini av stórum týdningi, at vit tora at spæla, sjálvt um mótstøðan er sterk, sigur Jógvan Martin Olsen.
Skráin
8. november Ongland – Føroyar kl. 18:30
11. november Bulgaria – Føroyar kl. 14:30
14. november Føroyar – Ísland kl. 14:30


text:
Leikaratátturin: Poul Ingason
TB | 22/02/13
Leikari hesuferð er eitt av okkara størstu talentum seinastu mongu árini, sonur málrevin úr Hvalba, Inga Mortensen, áleyparin Poul Ingason. Poul hevur verið á fleiri U-landsliðum, og er tað enn. Hann er einans 17 ára gamal og kom við á besta liðið í fjørð. Poul svarar her nøkrum spurningum.
Navn: Poul Kjartan Signar Ingason
Føðiár: 1995
Hædd: 1,88
Plàss á liðnum: Álop
Lið umboðaði: TB
Hví valdi tú fótbóltin sum tína ítróttargrein?
Tað er nokk tí, at pápi mín hevur spælt fótbólt, so áhugin er komin tann vegin frá.
Tú hevur altíð verið TB-ari og kom upp í bestu mannsdeildina í fjørð, sum einans 16 ára gamal, hvussu var tað ?
Tað var heilt fantastiskt at koma uppá hattar støðið so ungur, at spæla við spælarum sum man hevur staðið og hugt eftir sum lítil drongur.
Var tað ikki ov tíðliga?
Tað halda sikkurt fleiri fólk, men nei tað haldi eg ikki. Tá man hevur víst til venjing og venjingardystir at man klárar seg gott, so haldi eg eisini, at man skal sleppa og spæla.
Nú hevur tú royndirnar frá í fjørð,kennist tað annaleiðis í ár?
Tað er altíð gott at vita frammanundan hvussu støðið og ferðin er, men nei, kennslan er tann sama.
Nógv vænta sær eina rúgvu av málum frá tær í ár, hvussu kennist tað hjá tær, at vita at fólk hava stórar vónir til tín?
Tað følist gott at fólk hava so stórar vónir til ein, og eg skal royna mítt besta, og arbeiða hart fyri at skorða so nógv mál sum møguligt.
Nú nærkast kappingarbyrjan. Hvussu eru menn fyri ?
Eg haldi at vit er munandi betur fyri enn í fjørð.
Metir tú tað hava týdning, at TB hevur fingið Einherjar at stuðla sær til dystir bæði úti og heima?
Ja !!! Tað hevur stóran týdning fyri liðið og hugburin inni á vøllinum, og tað gerð, at man hevur hug at kempa til síðsta bríksl.
Er tað nakað serligt við Einherjum, ið tú vilt nevna?
Ja eg haldi at teir gjørdu tað heilt fantastiskt í fjørð, og stuðlaðu sjálvt um tað ikki gekk so gott ì seinnu helvt, og tað seta vit stóran prís uppá. Og vit vóna sama stuðulin í ár
Umstøðurnar kring nýggja vøllin, metir tú at tær fara at hava nakran týdning fyri avrikini á sjálvum vøllinum? Umstøðurnar hava altíð nakað at siga. Jú betri umstøður, betri hug hevur man at spæla.
Heldur tú, at vit skjótt fara at síggja ein TB- leikara á landsliðnum, og um ja, hvør verður hann so?
Eg haldi ikki at vit fara at síggja ein TB- leikara á landsliðnum í ár, men um nøkur ár vóni eg at síggja fleiri.
Hvør verður toppskorari hjá TB í ár?
Tað verður vònandi eg, vóni eg.
Besti leikari í TB?
Teitur Olsen.
Besti leikari í deildini?
Arnbjørn T Hansen.
Hvørjum plássi á stigatalvuni fara tit eftir í ár?
Top 5
Stuttligasta uppliving sum leikari í TB:
Tað er heilt sikkurt mítt fyrsta mál í EFFO deildini ímóti B68.
Besta uppliving sum leikari í TB:
At hoyra síðsta brìksl í síðsta dystinum, har vit taptu 1-4.
Besti leikari í TB nakrantíð:
Heilt sikkurt Henrik Thomsen.
Besta mál hjá tær sjálvum:
Tað var ímóti B68 tá vit vunnu 3-1.
Ynski fyri 2013:
At TB klárar seg væl í kappingini.
Einaferð TB Altíð TB.
Fakta um Poul : http://
Til stuttleikar, fakta um pápan: http://


text:
Ein av fyrstu døgum verður boðað frá, at Sonja Jógvansdóttir verður partur av tingmanning Tjóðveldis
Vælvitandi keldur vita at siga in.fo, at Sonja Jógvansdóttir er á veg upp í Tjóðveldi. Hon varð vald á ting fyri Javnaðarflokkin á løgtingsvalinum í 2015, men longu á fyrsta tingfundardegi tann 16. september í 2015 meldaði hon seg úr Javnaðarflokkinum.
Orsøkin var, segði hon, at mótstøða var í Javnaðarflokkinum mótvegis samkyndum. Tann dagin hon fór úr Javnaðarflokkinum skrivaði hon á Facebook, at hon kundi ikki vera í einum flokki, har ein homofobiskur hugburður hjá nøkrum fáum ræður.
Hon skrivaði millum annað soleiðis:
– Orsøkin til hesa støðu er, at eg sum samkynd ikki kann verða partur av einum politiskum flokki, sum í samgongusamráðingunum hevur blokkerað fyri, at borgarlig vígsla av samkyndum verður partur av samgonguskjalinum, ella at tað yvirhøvur verður nevnt, sigur hon.
– Hetta er stórt spell, tí eg veit, at tað eru nógv í Javnaðarflokkinum og í tingmanningini, sum taka undir við borgarligari vígslu av samkyndum, men tíverri eru tað teir fáu, sum rópa harðast, sum sleppa at seta dagskránna í flokkinum í hesum máli, segði hon.
– Eg kann ikki verða partur av einum flokki, har tað er ein homofobiskur hugburður hjá nøkrum fáum sum ræður, tá tað kemur til rættindini hjá einum minniluta, sigur hon.
– Hetta snýr seg ikki um eitt tilvildarligt mál ella ósemju, hetta snýr seg um mítt lív sum samkynd. Eg havi alt mítt vaksna lív stríðst fyri javnbjóðis rættindum, og tað stríð fari eg ongantíð at lata nakran politiskan flokk køva, legði hon afturat.
Sonja Jógvansdóttir fekk næstflestar atkvøður í Javnaðarflokkinum á valinum í 2015. Hon fekk 1.021 atkøvður. Bara Aksel V. Johannsen fekk fleiri atkvøður. Hann fekk 2.405, sum er tað mesta, sum nakar hevur fingið á einum løgtingsvali.
Á tjóðveldislistanum er tað bara Høgni Hoydal, sum fekk fleiri atkvøður enn Sonja Jógvansdóttir. Hann fekk 1.149 atkvøður. Tjóðveldi hevur fýra sterkar kvinnur í Havn, Kristinu Háfoss (662 atkøvður), Annitu á Fríðriksmørk (425 atkvøður), Katrina Kallsberg (396 atkvøður) og Bjørt Samuelsen (varafólk, 361 atkøvður).
Fer Sonja Jógvansdóttir upp í tingbólkin hjá Tjóðveldi, so verður Tjóðveldi størsti flokkur á tingi. Tað fær kortini ongan týdning fyri tingarbeiðið ella samgonguarbeiðið, tí Sonja Jógvansdóttir hevur alla tíðina lagt dent á, at hon stuðlar samgonguni. Einasta praktiska broyting kann vera, at tingfólkini hjá Javnaðarflokkinum verða flutt eina rekkju aftur í tingsalinum, og Tjóðveldisfólkini eina rekkju fram. Flokkarnir sita eftir stødd, har størsti flokkur situr fremst.
Enn er ikki greitt, hvar hin leysgangarin í Løgtinginum, Magni Laksfoss, fer. Hann skuldi brúka nakrar mánaðir at umhugsa, hvønn flokk hann skuldi fara í.
Tað hevur verið gitt, at hann fer upp í Javnaðarflokkin. Tá boð brádliga vóru eftir honum sum landsstýrismanni í 2007, tá Bárður Nielsen legði frá sær fyri at gerast stjóri í Stórutjøn, hevði ljóðað, at Magni Laksafoss var á veg upp í Javnaðarflokkin.
Valið nærkast – og ætla Sonja Jógvansdóttir og Magni Laksafoss sær eina framtíð í politikki, so mugu tey finna út av, hvørja hugsjónarliga stevnu tey skulu velja sær og vita, hvør flokkur vil hýsa teimum. Tað er rættiliga trupult at verða valdur á ting uttan flokk. Tað er bara hent tvær ferðir síðani floksbýtið í 1906. Tað var, tá A. C. Evensen varð valdur uttanflokka í Sandoyar valdømi í 1916, og tá Kjartan Mohr varð valdur uttanflokka í Suðurstreymoyar valdømi í 1954.
Niðanfyri sæst persónliga atkvøðubýtið á hjá øllum valevnum á løgtingsvalinum 1. september í 2015:


text:
EIGARAÍBÚÐ ÚTI Á FLØTUM, LANDAVEGUR TÓRSHAVNMatr. nr. 1097b, íbúð nr. 8, 1 hm, Landavegur 117, Tórshavn Íbúðin er innrættaði soleiðis: tvey kømur, gongd, stova, køkur, baðirúm og goymslurúm/vaskikjallari. Mánaðarligu útreiðslurnar eru sambært eigarafelagnum kr. 1.200,00 fyri olju og kr.
Og hann hevur svarað mær: "Náði mín er tær nóg mikið; tí at mátturin verður fullkomin í máttloysi." Nógv heldur vil eg tí fegin rósa mær av máttloysi mínum, fyri at máttur Krists má taka sær búgv hjá mær.
2. Kor 12,9
"Menniskjan vil heldur líða enn at viðganga, at hon hevur skeivt"
Søren Kierkegaard


text:
Høvuðstættir í námsætlanunum eru kjarnaøki, ískoytisøki og førleikamál.
Kjarnaøki og ískoytisøki eru fakliga innihaldið í lærugreinini, og málið er at náa settum førleikamálum í størst møguligan mun.
Á Snar er tilfarið skipað eftir lærugrein, floksstigi og øki.
Uppgávubók til Rokning 5, sum er partur av bókaheild til undirvísingina í støddfrøði í fólkaskúlanum. Uppgávub...
Rokning 5a er partur av bókaheild til undirvísingina í støddfrøði í 5. flokki. Undirvísingarheildin førir næmi...
Søgan um Katrina í Toftum byggir á søgn úr Hósvík frá seinast í 18. øld.
Gjøgnum alla søguna hjá menniskjum hava verið fólk, sum hava leitað sær til tað ókenda.
Her er alt, sum tú hevur brúk fyri til at skriva tína allarbestu søgu!
Vandamikil djór ymsar staðir á jørðini kunnu vera alt frá tropiskum hávi til pinkulítið skordýr við drepandi b...
Tað regnar. Símun og Nói vilja bjarga maðkum.
Símun og Nói finna eina kanin undir sólberjarunninum.
Pál er glaður. Pápi hansara skal ganda fyri flokkinum.
Worlds of English er tekstasavn hóskandi frá C stigi. Gjøgnum fagrar bókmentir, yrkingar, leik og yrkisbókment...
From Where You Are 2 er framhaldsbók, sum er skipað eftir sama leisti sum From Where You Are 1. Við støði í næ...
“Samfelagið og vit” er næmingabók í Samfelagsfrøði í 8. flokki.
Læraravegleiðingin til Nem í fimta er býtt í tveir partar, Vegleiðing um føroyskt og Vegleiðing til partarnar.
Bókin er í seks pørtum, og hvør partur leggur dent á okkurt ávíst:
Rokning 5a er partur av bókaheild til undirvísingina í støddfrøði í 5. flokki. Undirvísingarheildin førir næmi...
Rokning 5a er partur av bókaheild til undirvísingina í støddfrøði í 5. flokki. Undirvísingarheildin førir næmi...
Kom og telva er talvlærutilfar á grundstigi. Bókaheildin, sum fevnir um eina grundbók og tvey uppgávuhefti, er...
Kom og telva er talvlærutilfar á grundstigi. Bókaheildin, sum fevnir um eina grundbók og tvey uppgávuhefti, er...
Kom og telva er talvlærutilfar á grundstigi. Bókaheildin, sum fevnir um eina grundbók og tvey uppgávuhefti, er...
Rokning 4b er partur av bókaheild til undirvísingina í støddfrøði í 4. flokki. Undirvísingarheildin førir næmi...
Lærarabók til bókaheildina Rokning 4b, sum er til støddfrøði í innskúlingini.
Rokning 4a er partur av bókahei...
Rokning 4b er partur av bókaheild til undirvísingina í støddfrøði í 4. flokki. Undirvísingarheildin førir næmi...
Bókin byggir á ástøði í positivari sálarfrøði, menningarsálarfrøði og neurosálarfrøði.
Mállærubók at brúka saman við bókaheildini Nem í fjórða. t:
Ger vinir tínar bilsnar við hesum frálíku hvørviskynstrunum.
Fía er fosturbarn. Mamman er ov sjúk at búgva heima.
Ida og Uni lata lúkuna upp og lova Dís út úr búrinum.
Æsa er júst farin upp. Hon fær sær morgunmat sjálv, smyr matpakkan sjálv, vekir mammu sína við at rópa: Hallóó...
Heini býr á einum vøkrum, gomlum garði langt burtur frá øðrum.
Mina býr á eini trøð saman við Æsu og lombum hennara.


text:
Tíðindaskriv
30.03.2017 - 11:04
Mentan > Ítriv > Handarbeiði
Fuglfirðingar bjóða aftur í ár til bindifestival. Bindifestivalurin í árverður í døgunum 27., 28. og 29. apríl. Hesar tríggjar dagarnar verður sjóneykan sett á binding og handverk, bæði í gaman og álvara.
Leitar tú eftir onkrum spennandi ella ert tú forvitin um, hvat rørir seg millum bindiáhugað ella manglar tær íblástur, so er Fuglafjørður rætta staðið hesar dagarnar.
Byrjað verður longu hósmorgun við verkstovum og fyrilestrum og seinni um kvøldið verður pallborðsfundur, har yvirskriftin er “Klókar hendur og kvik høvd er eisini okkara tilfeingi”
Fríggjadagin og leygardagin halda verkstovur og fyrilestrar fram. Bæði kvøldini verða forvitnisligar kvøldsetur á norðurlendskum máli.
Tey, sum ætla sær aðrar avbjóðingar, hava møguleika at ganga upp um Skarðið, yvir á Hellurnar, har verkstovur eisini verða. Skúlaskipið Dragin siglir luttakararnar heimaftur seint seinnapartin.
Sølutorg og Kaffihús fara eisini at mynda landslagið í býnum hesar dagarnar.


text:
Lógargrein 16 í Barnarættindasáttmálanum sigur, at børn hava rætt til privatlív. Hetta eiga eisini foreldur at virða.
Foreldur hava tó ábyrgdina av børnum sínum, til tey verða 18 ár, og tey kunnu t.d. avgera, hvussu nógv børn teirra skulu vera saman við vinum og øðrum. Tá skulu tey hugsa um, hvat er best fyri barnið og so vítt gjørligt taka atlit til ynskini hjá barninum.
Onnur hava ikki rætt til at lesa sms, boð og teldupost, sum børn senda. Heldur ikki foreldur hava rætt til tað uttan víðari, men tað kunnu vera støður, har tað er betri fyri barnið, at t.d. foreldrini fáa loyvi at síggja samskifti, sum børnini hava við onnur.


text:
Hann verður tá størsti búskapurin í heiminum, sum bindur seg til buturav at brúka varandi orkukeldur til at nøkta tørvin á elveiting. Guvernørurin í statinum, Jerry Brown hevur júst undirskrivað lóg, sum sigur, at staturin komandi 27 árini skal fara frá fossilum orkukeldum til 100% varandi orku.
Lógin krevur, at 50% av elorkuni í California skal koma frá reinum orkukeldum so sum vindi, sól og øðrum varandi orkukeldum longu í 2025 og 60% í 2030. Higartil hevur staturin annars havt sum mál at røkka 50% í 2030. Tað verður nú fimm ár fyrr. Ætlanin er eisini at ganga burtur frá orkuverkum, sum brúka fossil brennievni og sum útgera helvtina av orkuframleiðsluni, meðan varandi orkukeldur í dag telja ein triðing av framleiðsluni.
California ynskir at koma í somu støðu sum Ísland, sum í dag fær allan sín orkutørv til elveiting og upphiting av húsum nøktaðan frá geotermiskum verkum og vatnorkuverkum. Roknað verður við, at fleiri onnur lond fara at fylgja California og Íslandi í tess orkupolitikki.
Kelda: New York Times


text:
Charles Manson stóð á odda fyri fleiri morðum í Kalifornia sum kultleiðari í 1969. Hann varð tó ongatíð dømdur fyri at fremja morðini, men fyri at hava luttikið í teimum.
Charles «Charlie» Manson (føddur 12. november 1934 - deyður 19. november 2017 sum Charles Milles Maddox í Cincinnati, Ohio) var ein amerikanskur dømdur hópdrápsmaður, sum við sínum skara í Manson-familjuni gav boð um at drepa m.a. táverandi konu Roman Polanski, Sharon Tate. Manson sat í fongsli frá 1969, eftir tey ræðuligu drápini av konu Roman Polanski og fýra onnur í Los Angeles 9. august 1969, og fyri at hava dripið hjúnini Leno og Rosemary LaBianca sama kvøld. Hann sat í fongsli til hann doyði hin 19. november 2017. Í sekstiárunum skelkaði hann heimin, tá ið hann varð dømdur fyri níggju morð. Sjálvt um Manson ikki drap sjálvur, so var hann dømdur fyri viðvirkan. Ikki fyrr enn í 2027 kundi hann møguleika søkja um royndarleyslating, men doyði tíggju ár áðrenn tað.
Manson sat inn í fongslinum Corcoran í Kalifornia, har hann sat fyri lívstíð. Í 2014 tá hann var farin um tey 80 árini, fekk hann loyvi at skipa sítt egna brúdleyp. Sambært tíðindastovuni AP skuldi hann í 2014 giftast við eini 26 ára gamlari kvinnu, sum tá hevði vitjað hann regluliga í fongslinum í sjey ár. Manson søkti fleiri ferðir um at verða royndarleyslatin, men tað bleiv noktað honum. Hann fekk noktandi svar 12 ferðir. Hann kundi í fyrsta lagi fáa eitt slíkt loyvi í 2027. Tá hevði Manson altso verið 92 ár, um hann hevði livað so leingi. Hann helt uppá, at hann onki hevði at gera við morðini - sjálvt um tað varð hann, sum bað Manson-skaran drepa Sharon Tate og skriva "Grísur" á úthurðina hjá Roman Polanski við blóðinum hjá Tate. Hetta hendi í ár 1969. Skarin hjá Charles Manson í Simi Valley, Kalifornia drap eisini onnur fólk og hevði Charles Manson fingið sín vilja, so hevði hann útruddað alla verðina. Áðrenn hann bleiv dømdur fyri lívstíð, varð hann vinur við tónleikaran Dennis Wilson frá Beach Boys.
Nógvir filmar eru gjørdir um Charles Manson, so sum "The Manson Family" frá 2003 og dokumentarurin "The Six Degrees of Helter Skelter" frá 2009. Mordarin, sum ikki drap nakran sjálvur - men fekk onnur at drepa fyri seg - hevur fasinerað menniskju kring heimin og eitt ótal av samrøðum við Charles Manson liggja eitt nú á m.a. YouTube. Harafturat kann nevnast, at tónleikarar so sum Guns N' Roses, White Zombie og Marilyn Manson (sum er ein blandingur av navninum Marilyn Monroe og Charles Manson) hava framført sangir, sum gjørdir eru av Charles Manson sjálvum.


text:
Sniðgevin aftanfyri FJORD er Suffía Nón, ið er útbúgvin grafikari. Navnið Fjord kemur av heimstaðnum Fuglafjörður, har Suffía eisini er född og uppvaksin.
FJORD byrjaði í september 2016, tá Suffía til stuttleika teknaði nakrar súlur, sum hon legði út á sín Facebook-vanga. Í dag eru plaktirnar nógv eftirspurdar bæði í Föroyum og uttanlands.
Hugskotið hjá Suffíu er at sniðgeva hugnaligar plakatir, sum hava íblástur úr föroyskari mentan og tí maritima umhvörvinum, ið hon er uppvaksin í. Plakatirnar eru prentaðar í Föroyum á matt pappír, ið er sýrufrítt og svanamerkt.
Suffía Nón býr í Fuglafirði saman við manni og tveimum synum.


text:
Christopher Edge er enskur rithøvundur. Hann vaks upp í Manchester og brúkti nógva tíð á bókasavninum, tí hann var so bitin av søgum.
Hann las enskt á universiteti, arbeiddi síðan í einari plátuhandli, síðan sum lærari í enskum og at enda á einum forlagi. Síðan 2007 hevur hann verið ráðgevi innan fyri útgávuvirksemi og útbúgving. Hann hevur arbeitt í felagsskapum sum Booktrust og á Oxford University Press, har hann roynir at geva børnum íblástur til bæði at lesa og at skriva sjálvi.
Hann býr nú í Glouchester við konu og tveimum børnum, og honum dámar framvegis at ganga á bókasavn at leita eftir søgum.
Útgáva:
2018 Soleiðis skrivar tú tína allarbestu søgu!


text:
Jens Pauli Heinesen
1932-2011
Jens Pauli Heinesen var føroyskur rithøvundur, føddur 12. november 1932, uppvaksin í Sandavági og býr í Havn. Fyrsta bók hansara, stuttsøgusavnið Degningsælið, kom út í 1953. Jens Pauli var nevndarlimur í Bókadeild Føroya Lærarafelags 1958-65, blaðstjóri á Barnablaðnum (nú Strok) 1959-64.
Útgávur:
1957 Brúsajøkul í Míni jólabók
1959 Brúsajøkul í Míni jólabók
Per og børnini í Barnablaðnum nr. 12
1965 Tá ið Brúsajøkul beindi fyri mammubeiggja sínum Málandrusi í Míni jólabók
1972 Kranin í kjallaranum í Sig mær eina søgu 2
1981 Yrkjarin í Selvík. 2. útgáva
1987 Brúsajøkul
1994 Tey gátuføru húsini í Míni jólabók
2013 Tá ið Brúsajøkul gjørdist so undarligur inni við hjartað í Míni jólabók
2015 Tá ið Brúsajøkul beindi fyri ommubeiggja sínum Málandrusi í Míni jólabók
Ummæli/umrøða:
Sverri Egholm: Yrkjarin úr Selvík. Dagblaðið 25. juli 1958
Valdemar Poulsen: Yrkjarin úr Selvík. 14. september 16. august 1958
Karsten Hoydal: Yrkjarin úr Selvík. Varðin bd. 35
Turið Sigurðardóttir: Brúsajøkul. Brá 15/1990
Jógvan Isaksen: Færøsk litteratur. Vindrose. 1993
Heiður:
1959 M. A. Jacobsens virðisløn fyri fagurbókmentir
1969 M. A. Jacobsens virðisløn fyri fagurbókmentir
1973 M. A. Jacobsens virðisløn fyri fagurbókmentir
1993 M. A. Jacobsens virðisløn fyri fagurbókmentir
1999 Mentanarvirðisløn landsins


text:
Avsannar: Fremja ikki trælahald
Dan Klein --- 08.07.2018 - 08:30
Perlur: Í seinastu viku fingu vit at vita, at skúlaungdómar vóru uppsagdir á Hotel Føroyum. Oyggjatíðindi 3. Desember 2008.
Hesir ungdómar vóru í starvi, sum uppvaskarar. Hóast arbeiði var kvøld/náttararbeiði, so var lønin kortini bara 93,00 krónur um tíman, vísti kelda okkum á.
Paradoksið her er, at ngdómarnir eru uppsagdir við teirri grundgeving, at rumenar og ungarar eru settir at gera arbeiði, og tað skal vera munandi bíligari.
Vit vendu okkum fyrst til Samtak, men hjá Samtak, ið er Føroya Arbeiðarafelag og Fiskimannafelagið, verður sagt, at tað er Havnar Arbeiðskvinnufelag, ið varar av fakligum viðurskiftum á Hotel Føroyum.
Vígdis Johannesen, forkvinna í Havnar Arbeiðskvinnufelag, segði seg ikki vita um trupulleikar á hotellinum við Oyggjarvegin, men vísti á, at um lønin var ein trupulleiki, átti skúlaungdómurin at vent sær til teirra, tí talan kann eisini vera um, at tey eiga pening til góðar fyri uppsagnar tíðina.
Vígdis Johannesen, sigur seg hava fylgt væl við í slíkum málum í øðrum londum.
Hon er vælvitandi um dømir, har sáttmálaløn verður goldin, meðan tey fremmandu verða drenaði fyri t.d. húsaleigu og aðrar útreiðslur.
Hon veit tó onki dømi í Føroyum um hetta síðani gøluna í Skálavík.
Forkvinnan í Havnar Arbeiðskvinnufelag vil tó kanna umstøðurnar.
Men á Hotel Føroyum, taka tey tað heilt róliga. Har er onki mál, sigur stjórin, Johannes Jensen.
Tað er rætt, at vit hava útlendingar bæði á Hotel Føroyum, og á Hvonn, men á Hotel Føroyum er tað í løtuni bara ein útlendingur í uppvaskinum, og eg kenni onki til, at skúlaungdómar eru uppsagdir til frama fyri bíliga útlendska arbeiðsmegi, sigur stjórin.
Hann vísir eisini á, at ongin útlendingur býr á hotellinum.
Skúlaungdómurin hjá okkum fær góðar 106 krónur um tíman, um hann er 17 ár. Er ungdómurin yngri, fær hann 75 prosent av hesi upphæddini.
- Tað er væl meira enn skúlaungdómar fáa aðrastaðir, sigur Johannes Jensen við blaðið.
Stjórin á hotellinum sigur, at hjá teimum er arbeiði tengt av sesongini - til tíðir er nógv at gera, aðrar tíðir er lítið at gera. Tað er so tað.
Men stjórin sigur so eisini, at ungdómurin koyrir eisini í sesong - ávísar tíðir hevur hann ikki stundir til annað enn ítrótt og annað spennandi, men tá hetta so hæsar av, er ungdómurin klárur aftur at forvinna sær nakrar krónur eyka.
Og akkurát í løtuni er ikki tað stóra at gera á hotellunum, sigur Johannes Jensen, stjóri.
Hann avsannar sostatt, at hotellið livir av trælahaldi.


text:
Krav á Fólkatingi: Føroyingar skulu missa lestrarstuðulin
Danski Fólkaflokkurin ætlar, at flestu føroyingar skulu missa rættin til SU. Sjúrður Skaale hevur tikið málið upp við stjórnina.
Danski Fólkaflokkurin er avgerandi partur av parlamentariska grundarlagnum undir donsku stjórnini og hevur nógva ávirkan.
Hesin flokkur krevur nú, at sparingar verða framdar í lestrarstuðlinum til útlendingar. Kravið verður sett fram í sambandi við samráðingarnar um donsku fíggjarlógina, sum nú standa fyri.
Ítøkiliga mælir Danski Fólkaflokkurin til, at tað ikki skal bera til at fáa lestrarstuðul uttan so, at ein hevur verið í Danmark í sjey av seinastu átta árunum.
- Stjórnarflokkarnir hava tikið væl ímóti uppskotinum, og tað ørkymlar. Tí um hetta verður veruleiki, so kemur tað at raka so at siga øll føroysk lesandi, sum leita sær til Danmarkar á hvørjum ári. Tað kann ikki vera meiningin, sigur Sjúrður Skaale, fólkatingslimur fyri Javnaðarflokkin.
Danski Fólkaflokkurin mælir beinleiðis til, at uppskotið eisini rakar danskar ríkisborgarar. Á tann hátt vil flokkurin tryggja, at uppskotið innihaldsliga ikki er í stríð við mannarættindi ella ES-lóggávu.
- Júst slíkar broytingar hava fyrr rakt føroyingum meint. Og tað er ongin ivi um, at hetta fer at raka føroyingar, um tað verður sett í verk. Tað má ikki henda fyri lesandi, sum frammanundan hava trong fíggjarlig kor, sigur Sjúrður Skaale, sum hevur tikið málið upp við donsku stjórnina.
Fólkatingsmaðurin hevur eisini víst stjórnini á, hvussu trupulleikin kann loysast.
- Á øðrum økjum er uppihald í Føroyum og Grønlandi javnsett við uppihald í Danmark. Tað er upplagt at gera tað sama í hesum førinum.
Fólkatingslimurin heldur seg vanliga frá at blanda seg beinleiðis uppí danskan fíggjarpolitikk, men her má gerast eitt undantak, metir Sjúrður Skaale.
- Eg havi ongantíð upplivað, at sparingar beinleiðis eru ætlaðar at raka føroyingar. Og eg ivist eisini í, um meiriluti er fyri teirri loysn, sum Danski Fólkaflokkurin vil hava. Men tað er áður komið fyri, at politiska skipanin ikki hevur hugsað um, at sparingar, sum eru ætlaðar at raka útlendingar, eisini raka føroyingar. Og tað hevur verið dýrt hjá teimum, sum eru rakt av tí.
- Tí havi eg góðar vónir um, at uppskotið frá Danska Fólkaflokkinum undir samráðingunum verður tillagað soleiðis, at føroyskir ríkisborgarar ikki verða raktir. Men eg fari sjálvandi at fylgja málinum allan vegin, sigur Sjúrður Skaale.
Ein nærri lýsing av uppskotinum hjá DF kann lesast her á dr.dk
Spurningurin og grundgevingin fyri spurninginum eru soljóðandi:
Spørgsmål: Vil ministeren bekræfte, at i forbindelse med de forestående finanslovsforhandlinger vil eventuelle begrænsninger i retten til SU for udenlandske studerende, samt eventuelle yderligere finansieringskilder hidhørende fra ydelser til udenlandske statsborgere, ikke berøre færinger, som enten er bosat eller vil bosætte sig i Danmark, og hvorledes vil ministeren i givet fald sikre dette?
Skriftlig
begrundelse: Dansk Folkeparti har i forbindelse med de forestående
finanslovsforhandlinger foreslået et SU-optjeningsprincip for udenlandske
studerende, hvilket regeringen – så vidt spørgeren er orienteret – har stillet
sig positivt overfor. Spørgeren har principielt set ingen holdning til intern
dansk finans- eller fordelingspolitik. Det er dog spørgerens indtryk, at
færinger sjældent eller aldrig er mål for sådanne besparelser eller
omfordelinger. Ikke desto mindre har vi før set uheldige eksempler på
utilsigtede negative konsekvenser for færinger, som er bosat eller påtænker at
bosætte sig i Danmark, når der foretages besparelser eller omfordelinger. Man
glemmer ganske enkelt i lovgivningsarbejdet at tage højde for og derved at tage
politisk stilling til, at et givent tiltag efter sin ordlyd vil ramme færinger
i Danmark eller færinger, som flytter til Danmark. Spørgeren ønsker ministerens
stillingtagen til, hvorledes sådanne utilsigtede følgevirkninger vil blive søgt
undgået i det omfang regeringen vil friholde færinger for virkningerne af
sådanne tiltag. Spørgeren kan oplyse, at lignende problemstillinger, som det
sikkert er ministeren bekendt, er løst ved at ligestille ophold på Færøerne med
ophold i Danmark – eller ganske enkelt at bruge betegnelsen “det danske
kongerige” i stedet for “Danmark” eller “her i landet”.


text:
Fráferðin er mikudagar í tíðarskeiðinum 27. juni til 22. august 2018.
Flogtíðirnar vera hesar:
Vágar - Palma 07:20 - 12:00
Palma - Vágar 13:10 - 16:00
Allar tíðir eru lokaltíðir.
Hópin av hotellum eru á at velja ímillum á Mallorca, alt frá Alcudia víkini til eystursíðuna hvar tað er meira friðarligt at vera. Her á síðuni hava vit samansett nakrar pakkar við nøkrum útvaldum hotellum á Mallorca. Her eru bæði hotellir til barnafamiljuna og eisini til pør uttan børn.
Tað ber sjálvandi til at fáa pakkar við øðrum hotellum eisini, her hava vit bara tikið nøkur dømir. Hava tit onnur ynskir, so siga tit bara okkara seljarum frá, so fáa tit eitt tilboð upp á tað.
Møguleiki er eisini at samantvinna ferðina við td. eina viku á Mallorca og eina viku í Barcelona. Tað ber til at flúgva við Atlantsflog til Mallorca og heim aftur úr Barcelona, ella øvugt. Síðani sigla ella flúgva ímillum Barcelona og Mallorca, alt eftir hvat tit dáma best.


text:
TB – FC Suðuroy frásøgn
TB | 15/05/13
Dysturin millum næstbesta liðið hjá TB og besta liðið hjá grannunum fyri sunnan verður útvarpaður í kvøld.
Niels Petersen fer at siga frá dystinum. Tit kunnu lurta niðanfyri, tá Niels byrjar frásøgnina. Dysturin verður bríkslaður í gongd klokkan 19:00.
Ætlandi verður steðgur í hálvleikinum og tí er neyðugt at innlesa síðuna av nýggjum til 2. hálvleik. Hetta er eisini galdandi, tá Niels byrjar fyrsta hálvleik, at síðani skal innlesast av nýggjum fyri at kanna um Niels hevur byrjað frásøgnina. Innles síðuna av nýggjum her.


text:
B-kapping , fyri pinkur og piltar í amboðsfimleiki, verður tann 13-14.
apríl 2013 í FIMI.
FM kappingin, fyri pinkur, smágentur, piltar og smádreingir í
amboðsfimleiki, verður tann 20-21. apríl 2013 í FIMI.
Kappast verður í øllum amboðum. 4 amboð á kvinnusíðuni og 6 á
mannfólkasíðuni.
Fyrra dagin verður tað tann, sum er bestur í øllum amboðum samanlagt, sum
vinnur, meðan seks teir bestu íðkararnir, í hvørjum amboðið sær, sleppa víðari
til seinna dagin. Tann seinna dagin eru amboðsfinalurnar fyri einstaklingar í
B-kappingini og FM-yngri í hvørjum amboðið sær.
Skráin fyri kappingarnar eru hesar:
Skrá fyri B-kappingina
13.apríl
Kl. 12.50 – 13.50 Felags upphiting fyri fimleikarar
Kl. 14.00 B-kapping
Skrá fyri B-kappingina
14.apríl
Kl. 12.50 - 13.50 Felags
upphiting fyri fimleikarar, ið hava kvalifiserað seg til amboðskappingina í
B-kappingini
Kl. 14.00 Amboðskapping
fyri B-bólkin
Skrá fyri FM-yngri
20.apríl
Kl. 12.50 – 13.50 Felags upphiting fyri fimleikarar
Kl. 14.00 Kapping fyri FM-yngri
Skrá fyi FM-yngri
21.apríl
Kl. 12.50 - 13.50 Felags
upphiting fyri fimleikarar, ið hava kvalifiserað seg til FM-yngri
Kl. 14.00 Amboðskapping
fyri FM-yngri


text:
Í sambandi við at føroysku ungamannafeløgini reiðiliga eru farin at ressast í seinastuni, setti MESS Birgir Kruse nakrar spurningar um ungdómspolitikk, spinn og fjølmiðlar. Hví feløgini viðgera tey evnini tey viðgera, hví tey samskifta sum tey samskifta og hvørt tað kanska eru summi evni, sum vit dáma betri at lesa um enn onnur:
- Tí at tey evnini eru so tugd og tannlað at eingin tímir at hoyra um tey. Vit vilja altíð hoyra nýggjar søgur við nýggjum andlitum. Tungu og gráu miðlasøgurnar um arbeiðsleys tíma vit ikki at hoyra, uttan so at miðlarnir seta andlit á søgur um arbeiðsleys, so vit kunnu fata at hetta eru fólk úr okkara egna gerandisdegi og at arbeiðsloysi kann raka okkum eins og tey. Men tað er ov drúgt at koma til ta niðurstøðuna. Persónligu søgurnar um etisk mál eru lættari at selja.
So tá ungmannafeløgini taka evni so sum samkynd og ættleiðing upp, er tað einamest fyri at skapa umrøðu?
- Ja, tað er sjálvsagt. Sjónligheit hevur alt at siga í politikki. Ungdómspolitiskt eigur tú at fara eftir teim evnum, sum tryggja tær ta umrøðu og sjónligheit, sum tú kanst standa inni fyri, vilt tú fara undir eitt politiskt lív. Ert tú útvendur og cutting edge framfýsin, so bendir alt á at í føroyska samfelagnum eigur tú at taka júst hesi evni upp. Tú skakar og ørkymlar, sum ung eiga at gera.
- Men samstundis skalt tú gera tær púra greitt, hvussu tú vilt selja teg og tína vøru. Tí tú skalt onga løtu ivast í at politikkur er ein vøra, sum er til sølu til hægstbjóðandi fjórða hvørt ár ella so. Tín uppgáva er at finna títt egna unique selling point og halda tað livandi, lýtaleyst og haldgott, so leingi tú maktar.
Er tað lættari at selja ein boðskap í miðlunum, um ein setur fokus á persónar og persónligheitir, heldur enn mál og flokslinju?
- Seinastu tíðina hava vit greitt upplivað at býtið, sum er millum samgongu og andstøðu, og millum einstøku flokkarnar, ofta hevur lítið at týða. Tað eru einstøku, sterku persónarnir, sum hava ein góðan og vælvandan retorikk, ið vinna spælið hvørja ferð, serliga tá viðkvom mál eru fyri. Tá hevur flokslinjan einki at siga. Við sjónligheitini í miðlunum fyri eygað kann einstaklingurin spola av stað og skjóta seg undir at málið er ‘etiskt' og tí ráða sær sjálvum og taka eina púra óvæntaða støðu í tinginum.
- Her er tað einki annað enn hin persónligi framburðurin og retoriski førleikin, ið selur vøruna. Og miðlarnir elska tað. Tað er so nógv lættari at fokusera á einstaklingin, heldur enn hin stóra flokkin, sum neyvan hongur saman alíkavæl, og tí ikki kann avmyndast ella lýsast í einari sending ella grein. Sjónligheit og fokus á hin einstaka, tað riggar hvørja ferð í miðlunum.
Hvussu hava ungmannafeløgini klárað seg í seinastuni?
- Seinastu heilt stuttu tíðina hava politisk ungmannafeløg gjørt vart við seg við einum ávísum broddi. Klára tey at halda henda ‘brodd', sum illa kann skilmarkast, men sum altíð má vera har, ja so skapa tey ein tulkingarfelagsskap, sum ikki kann annað enn blíva sjónligur. Men tað skal eitt javnt stríð og strev til at ‘klára seg', sum tú sigur.
- Serliga sjónlig blíva tey politisku ungmannafeløg, sum ganga ímóti gamla flokkinum. Altso at ganga nýggjar, kanska beinleiðis revolterandi leiðir, so sum vit gomlu vænta og vóna at øll ung við politiskum áræði eiga at ganga. Og so at skipa fyri samlaðum tiltøkum, til dømis á Vaglinum, so samfelagið uttanfyri flokshølini, sær at tit veruliga hava nakað uppá hjartað og hava dirvið at koma út vit tí. So, dirvi at vilja viðurkenna politiska makt á ein sjónlighan hátt hevur alt at siga, vilt tú sum ungur fara uppí politikk. Bæði vit og miðlarnir skulu síggja, at viljin til makt hóvar tær væl.
Regin Berg, Mess 22.5.2010


text:
Í postinum í dag kom eitt spildurnýtt sámiskt atlas. Teknað av fyritøkuni Philips í London og umsett í Sámalandið. Finska bókaforlagið Otava hevur havt prentumsitingina um hendi og Sámatingið hevur fíggjað.
Spennandi at síggja, hvussu mong atlas verða gjørd og prentaði, serliga á smámálum.
Meðan vit búgva í einum landi, búgva sámar, ið eru eins nógvir og vit, í fýra londum og tosa og skriva heilt ymisk sámisk mál, úr norðri í suður. Heitið á sámiska atlasinum er Skuvlla Kártagirji, sum eg velji at umseta til Skúla Kortagerð. Onkran slektskap má mann lesa inn í okkara grannamál, tá vit ikki skilja, men kunnu gera eitt kvalifiserað git.


text:
Norðuramerika eru londini Kanada, Sambandsríki Amerika (USA) og Meksiko, umframt heimsins størstu oyggj, Grønland. Í seinastu ístíð lá mikil ískappi um meginlandið, sum sumstaðni bryndi niður landslagið, dýpti láglendið við Stóruvøtn og legði eitt jaður av fruktagóðari mold oman á víðu grasfløturnar (preriuna) í Miðvestri. Rocky Mountains eru norðan úr Alaska og suður í New Mexico og eru ryggurin í meginlandinum. Eystanfyri eru Appalakkufjøll, og eystan og sunnan tey er lág strond. Í Eysturkanada er Kanadaskjøldur, ein ovurstór lægd við gomlum, niðurruddum fjøllum, sum nú liggja undir mold. Oyðimerkur eru í útsynningspartinum í USA og suður í Norðurmeksiko.
Størstu fjallaryggirnir í Norðuramerika, kavataktu Rocky Mountains og skógarklæddu Appalakkufjøll, eru ólíkir í útsjónd og í skapi. Atvoldin til tað er aldur. Klettafjøll á eru ung fjøll, sum enn ikki eru brýnd niður og broytt í skapi. Appalakkufjøll eru ímillum elstu fjøll í heiminum, og vindur, regn og skriðísur í farnum ístíðum hava brýnt tey niður.
Djúpa og breiða gjógvin Grand Canyon varð til fyri milliónum árum síðan, so hvørt sum vatnið úr Coloradoá máaði seg niður í klettin. Í støðum er gjógvin 1.600 metrar djúp og hevur matað seg niður ígjøgnum klett, sum er 2000 milliónir ára gamal. Fjølbroyttar steinrenningar, funnar í bergvegginum, siga frá skiftandi jarðfrøðini í Grand Canyon.
Miðskeiðis í Kanada og USA eru stóru grasfløturnar ella prerian, sum lendið eisini verður kallað. Á hesum óføra víða lendið er heitt og turt um summarið og kuldi og kavi um veturin. Trø vaksa bara við áir og vøtn. Fyrr, tá ið fløturnar vóru albeittar við síðum grasi, gingu fleiri milliónir visundar har. Nú eru fløturnar veltar. Mesta grøðin er hveiti og mais.
Á markinum ímillum USA og Kanada eru Stóruvøtn, á enskum Great Lakes. Hesi vøtn rúma um fimtingin av øllum vatni í heiminum. Bara Michiganvatn, er sunnan fyri markið. Ímillum vøtnini eru grivnar siglingarveitir, og samband er við St. Lawrenceá, sum rennur út í Atlantshav. Í Niagaraá, sum rennur úr Erievatni í Ontariovatn, eru hinir viðgitnu Niagarafossar.
Stóra áin Mississippi rennur úr Minnesota og suður í Meksikoflógva. Tá ið skógurin varð feldur og grasfløtulendið varð velt um aldaskiftið, rann nógv mold burtur í áarføri og legðist á botn í ánni. Tað var javnan atvold til mikla vatnflóð og stórskaða. Hetta er batnað, síðan farið varð aftur at gróðurseta trø og byrgja ánna, men verður liggjandi avfall, floymir áin upp um áarbakkanar, og stórt lendi stendur undir í vatni.
Everglades í Florida er friðað mýrilendi við mongum sjáldsomum plantum og dýrum. Fyrr var lendið nógv størri, men partar av Everglades eru drenaðir og verða nýttir til sukurlundir. Norðari partur er víðførar sevmýrar við hólmum og grynkum. Sunnan fyri er vaðil (lendið, sum liggur turt á fjøru). Á oyrareingjunum eru saltar mýrar við mangrovugróðri.
Fyrstu amerikanararnir komu úr Asia um Beringssund fyri einum 50.000 árum síðan. Nú á døgum eru teir bara elalítil partur av fólkinum í USA og Kanada. Í 19. øld vórðu mangir indiánar beindir í egin friðingarøki, tá ið niðursetufólkið hevði tikið jørð teirra. Í Meksiko eru um 30% av fólkinum upprunafólk, t.d. mayaindiánar, og tey búgva víða um í landinum.
USA verður tíðum kallað ein
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.


text:
- Tíðindi, mentan og ítróttur
Fólkatalið í Sandoynni veksur aftur
Líkt er til, at tann støðuga fólkaminkingin í Sandoynni seinastu árini nú umsíðir er steðgað. Ið hvussu bendir nýggjasta uppgerðin hjá Hagstovuni yvir fólkatalið í Føroyum á tann bógvin.
Sambært uppgerðini búðu 1231 fólk í Sandoynni 1. apríl í ár sammett við 1230 sama dag í fjør. Sostatt er fólkatalið í hesum tíðarskeiði vaksið við einum fólki - og tað er langt síðani, at tað er hent seinast, skrivar Sandportal.fo.
1274 fólk í sýsluni
Fólkatalið í Sandoyar sýslu, íroknað Skúvoy og Stóru Dímun, er tilsamans 1274 fólk - eitt fólk meira enn fyri einum ári síðani.
Sands kommuna er tó tann einasta,av teimum fimm kommununum í Sandoyarøkinum, ið hevur fólkavøkstur. Í kommununi búgva nú 514 fólk ella 15 fleiri enn somu tíð í fjør.
Í Skúvoyar kommunu, ið eisini fevnir um Stóru Dímun, er fólkatalið óbroytt samanborið við einum ári síðani. Har búgva nú 43 fólk - 34 í Skúvoy og níggju í Stóru Dímun.
Í hinum trimum kommununum er fólkatalið minkað. Í Skopun við tveimum niður í 457, í Húsavíkar kommunu, sum eisini fevnir um Dal og Skarvanes, er ein fluttur úr kommununi, og har búgva nú 120 fólk. Í Skálavík eru 11 flutt, og har búgva nú 140 fólk.
223 fleiri í øllum landinum
Í Føroyum búgva nú 48.359 fólk ella 223 fleiri enn fyri einum ári síðani.
Í størstu kommununi, Tórshavnar kommunu, búgva nú 20.015 fólk, og tað eru 218 fleiri, enn somu tíð í fjør.


text:
Foreldraráðið
Foreldraráðið í Imba:
Formaður: Beinta Lind
Sørensen telefon: 222641 beintalinds(at)hotmail.com
Næstformaður: Elsebeth Poulsen
telefon 274174 elsebethpoulsen91(at)gmai.com
Skrivari: Hendrik
Akurstein telefon 590313
hendrikakurstein(at)gmail.com
Eyka umboð: 1. Irena Johansen
Eyka umboð: 2. Angelina Fuglø
Eyka umboð: 3. Signar í Frammistovu
Um onkur hevur eitthvørt at heita
foreldraráðið á, vinarliga geri tað skrivligt til formannin.
Viðtøkur fyri foreldraráðið í Barnahúsinum IMBA
§1. Endamál
Endamál foreldraráðsins er at fremja áhugamál foreldranna í samráð við leiðara og dagrøktina, vøggustovuna, barnagarðin, frítíðarskúlan ella ungdómshúsið og skal arbeiða fyri at styrkja um samstarvið í millum heim, foreldur, stovnar og kommunu.
Foreldraráðið skal virka fyri trivnaði millum børn, foreldur, starvsfólk og stovnin.
§2. Heiti
Foreldraráðið fyri Barnahúsið IMBA í Hvannasunds kommunu.
§3.
Foreldraráðslimir
Í ráðiið kunnu veljast øll, sum hava børn í stovninum.
§4.
Atkvøðurættur
Foreldur ella avvarðandi hava eina atkvøðu hvør.
§5. Ráðið
Foreldraráðið er samansett av trimum ella fimm limum, sum foreldrafundurin ger av. Ávikavist vera tveir og tríggir limir valdir í líkatals ári og ávikavist vera ein og tveir limir valdir í ólíkatals ári. Ráðið verður valt við vanligum atkvøðumeiriluta millum møttu foreldrini ella avvarðandi. Fyri hvønn ráðslim verður valdur ein varalimur eftir somu skipan sum ráðsval.
Fer barn hjá ráðslimi úr stovninum, tekur varalimurin
sæti í ráðnum.
Ráðið skipar seg sjálvt við formanni, næstformanni og
skrivara.
Skrivarin skriva fundarfrásøgn, sum verður undirskriva av
ráðslimunum eftir fundin ella á fyrstkomandi ráðsfundi.
§6. Fundir
Foreldraráðið kemur saman minst einaferð um ársfjórðingin og áleggur tá formanninum at kalla ráðið saman.
Leiðarin er við á fundunum men hevur ikki atkvøðurætt.
§7.
Foreldrafundur
Foreldrafundur verður hildin á heysti einaferð um árið við hesi dagsskrá:
1.
Frásøgn frá stovnsleiðaranum frá farna
ári
2.
Frásøgn frá foreldraráðnum
3.
Val av limum og varalimum til foreldraráðið
4.
Viðger av innkomnum málim
5.
Ymiskt
Uppskot, sum skulu viðgerðast á foreldrafundi, skulu
skrivliga vera ráðsformanninum í hendi seinast 14 dagar fyri fundin.
Foreldrafundurin er viðtøkuførur, tá minst helvtin av barnatalinum
er umboða.
Foreldrafundurin verður annars hildin, tá helvtin av
ráðslimunum, leiðarin, minst 5 av foreldrunum ella kommunan ynskja tað.
§8. Samráðingar
Ráðið er lið millum foreldur, stovnsleiðara og kommununa.
§9. Ábyrgd limanna
Hvør limur í ráðnum hevur tagnarskyldu um øll viðkomandi viðurskifti sum hann fær kunnleika um á ráðsfundi ella á annan hátt. Tagnarskyldan er eisini galdandi eftir at limurin er farin úr ráðnum. Hvør ráðslimur skal undirskriva eina váttar um tagnarskyldu.
Viðtøkurnar eru góðkendar á bygdaráðsfundi 2012
Vegna Hvannasunds kommunu
Katrin Næs, Borgarstjóri


text:
Ingi Samuelsen
19.09.2017 - 08:10
Mentan > Mentan > Stevnur & festivalar
Forkunnug listasýning lat í gjár upp í skúlanum og uttanfyri skúlan í Tjørnuvík. Sýningin er gjørd í samstarv við LISA. Framsýningin er opin hvønn seinnapart alla hesa vikuna.
Tvey listafólk sýna fram. Í skúlanum er tað kreamikarin Guðrið Poulsen við eini installasjón.
Guðrið sigur soleiðis: Vit eru kropsligar verur í verðini. Lendið vit ferðast á, er akkersbotnurin. Kroppurin glíður ikki mótburðarleysur um verðina, hann nemur land. Tað ber ikki til at skilja kroppin frá verðina. Kroppurin og verðini eru eitt og sama hold. Vit traðka á verðina við okkara fótum og síggja heimin við okkara eygum, harvið eru vit kropsliga akkersfest í teirri longu givnu verðini. Á ferð.
Hitt listafólkið er ljóð- og tónleikarin Heðin Ziska Davidsen við eini ljóðinstallasjón, hann kallar Konstant in Opel, sum kann upplivast uttan fyri skúlan.
Heðin sigur soleiðis: Ein hjallur merkir fyri meg, mat (serliga kjøt) og onkusvegna, so er ein hjallur eisini bygdasligur. Hesin fitti, meir enn 100 ára gamli, hjallurin fær meg eisini at hugsa aftur í tíðina. Í hvørtfall á eina tíð har ravmagn og tungar maskinur ikki myndaðu samfelagið og ljóðmyndina. Har er eisini nógv annað sum er kropið inn og er vorðið góðtikið í ljóðlandslagnum í dag í Tórshavn eins og aðrastaðni.
Her havi eg so fanga tey ljóð, ið eg verið útsettur fyri, tá eg fái mær mat til vega í Miklagarði (keypa inn, kalla tey tað) og vit kunnu hugleiða um, hvussu hesi ljóð harmonera, við tað enn óindustrialiseraða og elektrisitet ódomineraða ljóðlandslagið í Tjørnuvík.
Eg koyri tilfeldigvís í einum opel og keypi sum oftast í Miklagarði.
Kelda: sunda.fo


text:
LØKSHØLL MÁNAKVØLDIÐ 30. MAI OG TÝSKVØLDIÐ 31. MAI - BÆÐI KVØLDINI KLOKKAN 19.00
Á hvørjum ári hevur Nes Sóknar Musikkskúli sínar seinnu næmingakonsertir seinnapartin í mai mánað. Hesa ferð vera tær mánakvøldið 30. mai og týskvøldið 31. mai í Løkshøll klokkan 19.00.
Næmingarnir eru so nógvir í tali, at ikki ber til at sleppa øllum framat at spæla eitt kvøld. Tí verður býtt sundur, soleiðis at næmingarnir hjá summum lærarum spæla mánakvøldið og hjá øðrum týskvøldið.
Sum altíð, so eru konsertirnar ókeypis, og øll eru hjartaliga vælkomin.
Umframt hesar báðar høvuðskonsertirnar verður skipað fyri smærri konsertum onkrar aðrar dagar, har summir lærarar hava skúlastovukonsertir við teimum næmingum, sum kanska ikki eru komnir so langt á leið. Hvør einstakur lærari boðar foreldrunum frá hesum tiltøkum.